Lifan-Z/Chinese-poetries-txt huggingface dataset:
雨余虚庑静前墀，坐到空江月上时。马嚼青刍喧夜寂，人围绿幕梦归期。一年已是逢寒食，千里谁能慰客思。留宿春城愁落寞，杏花明日更离披。
几年落魄剑南州，重入蛮乡觅旧游。十驿出城难夙驾，一生浪迹愧虚舟。家留异县怀亲老，梦绕沧洲恐鬓秋。白马鸣寒如可问，此身端复谢沈浮。
飞蛾故故扑灯光，风雨萧萧打纸窗。人为官方搔白首，虎来村落渡清江。猿啼冷日谁家梦，故国愁牵几曲肠。篱菊何曾忧战伐，夜添寒蕊趁重阳。
会计牛羊道益光，幽兰不佩亦芳香。前郎未必辞官小，我辈惟知作法凉。客抱只消潘鬓白，俸囊无奈朔身长。要知别后相思地，独上西山下夕阳。
秋风可拟借年光，晓觉新𥬠泼鼻香。黄菊丹萸元妩媚，败荷衰柳自凄凉。山才入眼身尤健，事不关心日便长。欲把酒藤凌翠峤，醉余起舞送重阳。
池上千岩入晓光，无花草木自吹香。眼随天霁山山见，心与秋清事事凉。长啸响惊龙壑静，微吟思入雁云长。未须摇落增悲慨，新报王师复洛阳。
新拓藤萝住翠峦，移根千本到云端。初乘雨露迎春种，便作云霄蔽日看。岩穴从今增气象，茯苓可拟救衰残。知君有意怜栖隠，更约坚身待岁寒。
郁葱待得覆岩峦，爱护关心岂一端。已恐旱干支水绕，更防牛马倩人看。何当倚杖听萧瑟，便欲从渠号懒残。物色最宜清浄观，列仙癯瘦不言寒。
已将疏懒寄云峦，人世于今有万端。整顿林泉宜急急，上还簪绶亦看看。移根远带前山涧，荷锸行冲小雨残。急尔成林十年后，飕飕为作暑天寒。
餐松食柏老岩峦，药饵从今可问端。发白颜苍无复惧，骨青髓绿后来看。色随春焙茶烟碧，凉入晨烹灶火残。自是本来山泽相，故烦天遣伴凄寒。
闻道诸郎长似林，临池已遣学山阴。信传鸿翼兼双砚，物比鹅毛表寸心。书札总无缘懒病，襟怀堪寄有孤吟。归装准拟随春色，岁酒须留待细斟。
老将百指寄耕田，雨不沾春重慨然。云染夕曛成返照，雾随山色化轻烟。王官扫廪征丰岁，野史濡毫记有年。咄尔虬龙须早起，莫将乖懒滞重渊。
大隠休夸浑俗尘，由来空谷有幽人。只无忧患催垂白，何必功名挂汗青。我已退非金马客，君宜上应少微星。卜邻有意诛茅切，竹杖交头到梦屏。
岁晚扁舟雪霰边，萧疏与君俱可怜。向来共厄黄杨闰，别后相逢白发年。觅句剩烦梅作兴，攻愁直纵酒称贤。故人一笑诚希阔，得失休论布幔天。
去留出处勿相关，炼得心丹已九还。自有文章为鼓吹，只将廊庙等云山。百年有酒堪留念，万事无心忘驻颜。郎署分符旧名姓，安知不在覆盂间。
海头归到峡江滨，新岁残年只并邻。梅自多情工恼客，月如知己辄亲人。江山纵肯容吾老，猿鹤应嫌不自珍。从此扁舟须驾阁，名教鲁史续书麟。
密雪谁人巧拟盐，初飞仍带雨廉纤。夜吹玉笛满浮酒，晓看遥山高卷帘。方积银杯翻过马，欲销冰箸插疏檐。不堪时傍潘安鬓，华发朝来觉骤添。
云间依约起楼台，江上遥观眼豁开。初谓僧房有钟磬，那知人户半蒿莱。一生梦幻本如此，过眼浮云安在哉。独倚斜阳吊今古，乱鸦飞处一舟回。
俛首趋时独自嫌，年来壮胆尚相淹。神锋不及锥头利，花蜜翻亏蔗尾甜。万里水云闲有约，一床坟籍静无厌。明珠自得非他得，懒更骊腮着手拈。
林际虹霓挂晚晴，西楼无事翠烟横。荷花半落水风远，桂子欲飘山月明。黄卷久忘尘世事，白云犹动故园情。无端最是城头角，频作凄凉塞上声。
年来双目厌纷华，独上西楼日欲斜。幽鸟有情啼苦竹，画船无事舣荷花。吴天半出云中树，越岭初横雨后霞。惆怅倚栏人去后，一竿明月属渔家。
先生怜我欲归休，为我添钱买小舟。老去尚余州县业，见来便起江湖秋。有名如合称聱叟，无梦焉能卖直钩。他日相随鸥鸟外，短篷烟雨醉蒙头。
盛家山前古雀篱，寒烟冷雨别君时。后来空作相逢梦，此处端成一笑期。已听歌谣增喜乐，未闻謦咳祇飞驰。急须倒屣迎徐孺，一榻高悬更为谁。
饱听玉帐报平安，猿鹤关心又乞闲。再理十年君杖屦，来分一半我云山。歌能着意倾愁斛，酒解将红染病颜。老去世情销未尽，尚希东阁管窥斑。
人间平地有危机，归去应先未辱时。少著青衫元自懒，老簪华发更何疑。向曾汩没痕犹在，尚此廉纤愧自知。惟有冥鸿心一寸，从今寤寐考槃诗。
湖面层收雨露开，浪声千里急奔雷。草迎云梦秋光去，帆带衡阳晓色来。帝子不归林叶下，楚魂堪吊暮鸿哀。羁游到此偏增感，况悼长沙放逐才。
送客江头水渐生，客愁无那亦相缨。一离夔子真成别，欲过岑公且勿行。小舞清歌元有兴，绿杨青草正关情。背人归去春无赖，未害开怀鬭酒兵。
功名本自属诸生，谁向沧浪便濯缨。枕上日高惟我懒，船头风饱看君行。眼前历历几经手，意外悠悠久系情。待得封侯应有日，胸中况贮万奇兵。
明月山中谢惠连，远将何物饷柴门。仙归碧落鸡遗种，龙入丹渊竹有孙。欲索风骚供咏味，仍分雪乳涤蒙昏。殷勤雅意知何报，待把禅宗与细论。
天阔风高旆纛轻，江清沙白映扬舲。西岷峻极开文纪，南斗昭垂并使星。已见帆头湖水白，犹看柂尾蜀山青。祇应直上裁天诏，楚甸风烟暂一经。
犹记琼林插赐花，云霄翮断进涂赊。形归静定几生柳，道叩虚无类煮沙。晓落秋风惊白发，病瞻南极记丹砂。愿分九鼎刀圭力，留得残年老种瓜。
迂疏百试百无长，身世从教堕渺茫。老得云山真不恶，拙凭草树更深藏。三杯且共逢迎酒，一瓣谁薰知见香。便肯经年系舟檝，如君惠好实难忘。
危机易蹈退难安，进退如公地最宽。忧国忧家双鬓白，通天通地一心丹。久虚海宇苍生望，专结庭帏彩绶欢。终始哀荣情罔极，谁云忠孝两全难。
四海于今望治安，当头退避也应难。是非历历开新听，变化纷纷入静观。孰把后图歌寤枕，再将前事倚危栏。重拈今古看奇特，幸记尘冠久不弹。
五十七年来往处，扁舟几系乱云边。江山寂寂浑无恙，鬓发丝丝也可怜。水背黄牛吞七泽，杯翻白鹤过群仙。差池世故浑如此，底事长歌亦浩然。
相看相别意何如，见事蜂生正要渠。挽袖一杯山月上，凝眸十里峡风徐。衣冠苗裔烟尘际，京洛风流咳唾余。自此清愁欺老得，逢君重见为驱除。
一年青春日无几，二月小雨花齐开。底事我禁愁思得，可能不近酒杯来。山青树树明于缬，江远村村烂作堆。老罢兴来须抖擞，自吟诗句自相催。
最怜半见或不见，更惜欲开犹未开。树远祇疑随水去，枝低还似傍人来。不堪小蕊樽前落，可忍残红砌下堆。著尽工夫春自去，不须风雨恶相催。
今日南楼独上时，西风无复片云飞。天连江水去不尽，云傍远山闲自归。鹦鹉巧言终掇祸，麒麟高举亦知几。诗翁仙子今何在，徙倚栏干送落晖。
疏疏翠竹浄江沙，远寄新诗特地夸。月径剩教添鬓雪，云溪日放长苔花。也知一决君无勇，岂是狂吟我欲赊。琴鹤今朝随小隠，诗篇明日寄烟霞。
荆棘丛中少避锋，归来袖手十春冬。茅檐去市远更远，樵路入山重复重。云与好闲长作伴，虎知闻道亦相容。浊醪寄酿枯松腹，夜醉南山最上峰。
草树烟云满眼秋，长河横岭共悠悠。觅归未得登临怯，与世相违俯仰愁。万里音书无过雁，百年心事倚危楼。西风早晚催征驭，却向青衣江上游。
缓辔微吟自不催，看山下马想徘徊。阳春白雪久不听，日暮碧云殊未来。已戒儿童𥬠熟酒，更勤风雪化新梅。云间飞舄何时下，抑郁孤怀迟一开。
巨璞希音未易知，芒鞋竹杖祇相宜。还收北伐六奇计，归作东游五胜诗。千里云山通梦想，十年笑语隔心期。拟凭浩荡长江水，日落烟寒寄所思。
中郎风调世间无，敢谓明时德不孤。扫地焚香诗得计，曲肱饮水道如愚。寄书只说游山好，临老都缘学佛癯。白帝一来真漫浪，时人无用便题舆。
卜筑缙云山下村，缙云山色青满门。承当春色花成段，领略朋簪酒满樽。尽去机关驯虎豹，略推恺悌赦鸡豚。要知馀庆须弥远，堂上森然见子孙。
黄河吹风暗平川，东流之水清且澜。明月不如长年好，照我离离满秋前。明年此夜月还明，我是荆江云水人。劝君莫唱乌栖曲，千古悲凉鬼神哭。
黄面老人干屎橛，参随一火烂泥团。心肝肠胃皆条直，蔬饭茶花照胆寒。佛法虽然未梦见，神通却许入云端。应须痛念归宗寺，时复持盂下翠峦。
金锡罢游留靠壁，草鞋干晒待秋风。且那长夏深思省，看是平生有底功。真实行藏宜保惜，虚头伎俩疾销镕。老僧岂是多饶舌，要与诸人气味同。
古来为法老尊宿，荷众曾无有倦时。况是年来衰落甚，动为多与行相违。应须痛念平生事，着意披襟善护持。颗粒果能无渗漏，少林初不隔毫厘。
稽首金容癞狗师，一生快活没人知。平田浅草翻身处，合水和泥换步时。垂手未施三寸刃，破关先下顶门槌。寥寥万古谁堪对，唯有嘉禾跛脚儿。
清源居士顶门著，从本已来自寥廓。更透吾家向上关，活鱍鱍地难收捉。风尘草动鉴来端，临机八面初无作。才起分毫取与心，即被邪师笼罩却。
才名四纪蔼簪绅，王谢风流信绝伦。云路旧游群玉府，山城初见谪仙人。八龙漂泊知余几，三爵追随莫厌频。此会未应轻作别，梅花且醉腊前春。
奔波朝士觅官忙，独买扁舟去意长。汲黯旧闻羞作令，冯唐今愧老为郎。鹓鸿引去知何慕，鸥鹭归来不乱行。窃食端输厕中鼠，惊余犹得饱饥肠。
湖光尽处两山开，夹道苍松郁壮哉。水过冷泉双涧合，石飞天竺一峰来。胜游喜有幽人约，佳句俄催爽气回。桂子中秋正芬馥，流霞好泛月边杯。
西湖烂醉踏青天，秀句重寻未隔年。已约清樽携九日，要将黄菊荐三贤。深秋风日明寒水，宿雨波澜起画船。佳气葱茏如有待，晓妆浓淡抹非烟。
孤枕僧庵梦不成，披衣推户竹轩明。一天月色连秋色，万树风声似水声。小槛沉沉青嶂合，修檐冉冉白云行。今宵伫立情何限，晓鉴霜毛两鬓生。
曲江一散各西东，杯酒重来气尚雄。才薄愧参龙虎榜，会难常叹马牛风。弟兄半已颠毛白，宾主休辞醉颊红。底事坐中犹未乐，车公不遂一尊同。
惨淡阴风暗广川，冲寒直到白云边。寒馿苦忆长安道，古寺深行小有天。岘首诗人穷入画，孤山处士句堪传。疑君便是林君复，妙字清题故宛然。
翠麓丹崖敞洞天，琼宫珠殿照云烟。森罗壁绘推前辈，缥缈楼居见列仙。朝斗坛边星象冷，步虚声内月华圆。尘埃迥隔人间世，骨悚魂清夜不眠。
洞府仙扃本不关，凡踪长堕世尘间。胜游得得今须遍，俗驾迟迟肯遽还。绝𪩘晨光收雨脚，群峰春色亸烟鬟。感通珍重神灵意，诗思虽荒讵敢悭。
胜境名标第五天，殊庭佳气蔼非烟。鼓钟与看千人会，玉石难分十种仙。幽壑旧传灵药富，苍崖曾现宝光圆。尘劳未决丹梯急，只得虚堂一夜眠。
古寺深藏紫翠间，清风夹道凛苍官。千寻秋色岩峦净，十里雷声涧谷寒。此去洗心应少累，从来蓄眼未经看。使君健笔题佳句，一首新诗倒醉澜。
当年英妙曳青衿，曾习王褒盛德吟。骥𫘧作驹期万里，鸾凰振翼便千寻。驰声场屋谁勍敌，好事侯邦尽赏音。古语美成须在久，愿君长保岁寒心。
使节东来炯绣衣，蒙泉景色动旌旗。官曹传檄清风肃，老稚随车淑气移。赵日可能兼畏爱，苏天那复间公私。鸰原更遇蓬瀛客，好驻幨帷十日期。
霜晴爱日晓生东，萧寺山茶赏岁丰。锦里出遨驱小队，雪山纳堠狎诸戎。叶连油幕侵天碧，花倚朱旗特地红。美景良辰万人喜，不妨行乐一尊同。
百首新诗句句妍，追还江左一千年。春归池草难专美，冷入江枫称所传。一字人知吟不到，八分我喜录成编。西来所得真多矣，满箧今藏锦绣篇。
灵舆归路肃班班，帐殿秋风响珮环。九庙向来连北阙，五陵依旧对南山。玉衣不受清尘涴，风马应随彩仗还。行起奉常陪荐享，天威咫尺侍悬间。
早岁儒林俊誉流，中年持橐侍宸游。论思清禁三朝遇，闲散殊庭二纪投。迹与香山齐出处，诗将彭泽尽赓酬。似闻璧水求三老，行起蒲轮慰九州。
汉嘉平日想风流，喜作凌云载酒游。尘土何时公事了，林泉聊与故人投。心期济物衰难强，志在求田老未酬。官满便当投劾去，一航从此下扬州。
万景楼头尽日留，乌尤岭上及春游。谿潭杳渺游鱼乐，林木阴森倦鸟投。千尺梵身名不谬，半轮山月句难酬。争流竞秀君休问，更有江声撼一州。
一径缘云彻上台，玉楼银阙冠崔嵬。连峰衮衮从天下，迥野茫茫匝地开。晓日重溟红浪涌，夜灯千岭瑞光来。却归下土人应怪，身自瑶池阆苑回。
古寺幽岩万木稠，蜀川一览尽西州。依微远树低平野，散漫清江吐乱洲。老眼乍明疑岘首，归心忽动忆槎头。当年风物悲游子，子美应同故国愁。
翠岭苍岩带落霞，水云平野一川斜。二山相距无千里，数口俱仙有两家。仇穴便当营草屋，武陵何必访桃花。择乡试复询风俗，善政人人令尹夸。
城府年来怪迹疏，端因药圃滞巾车。芒鞋入谷亲寻种，野服巡栏自把锄。室蔼芝兰无俗物，房深花木称僧居。他时猿鹤休惊怨，安石宁终老一墟。
谁结危亭古岸头，云容水态入帘钩。数峰岚翠欲排闼，半夜溪声碍枕流。入坐烟霞终日秀，对床风雨一灯幽。那知戎马纷纭际，杖屦相陪得胜游。
登临到处久徘徊，水色山光滚滚来。百顷烟村抱城郭，数峰云水拥楼台。千篇取足诗材剩，万轴横陈画笥开。清兴穷探犹未厌，更投涵翠举余杯。
湖海元龙气尚豪，笑谈谁料已霜毛。文章家法西京在，兄弟才名北斗高。欲取功名酬老大，岂将州县叹徒劳。登坛不独风骚将，出幕他年看节旄。
忆拜冰壶日下时，先君未老我方儿。庭闱一閟成今昔，世路重来太险𪩘。风义肯忘三益友，姓名愿入八哀诗。遗孤么么何能报，泉下幽魂傥有知。
患难余生二十年，一身孤苦百忧缠。文章昔谓古可到，踪迹今为人所怜。憔悴形容勋业镜，归依空寂祖师禅。不孤虽有山公在，恐逐龙舒下九泉。
老境生涯正倚君，周旋夷险共悲欣。最怜磊磊多高节，未肯斑斑出异文。汉阁灯来徒照夜，葛陂龙去谩拏云。愿为灵寿扶黄发，廊庙他年看勒勋。
春意枝间忽暗惊，乘风作阵去纵横。苍苔可忍欺香骨，粉蝶无端乱舞英。有恨应羞霜月照，钟情犹赖晚风轻。梦回一夜频搔首，肠断空阶骤雨声。
香残粉暗若为情，寂寞空余瘦影横。雨后园林无玉树，朝来庭院满琼英。浮云冉冉当风尽，飞雪飘飘落砌轻。广武为君聊一叹，群花从此擅名声。
六艺潜心老益尊，此邦耆旧众推贤。高文早出诸儒右，清节宜书独行篇。白首可怜才半刺，朱衣犹得贵重泉。佳城一閟成千古，寂寞哀笳惨暮烟。
彩衣方喜奉安舆，丹旐俄惊返故居。已作善人称里闬，固宜阴德大门闾。悟超庭柏心无碍，香茁阶兰庆有余。哀挽一声寒日外，萧萧风树锁郊墟。
西北峩峩叠嶂来，涛奔浪涌势难回。忽临城郭千峰住，下有源泉万斛开。鱼鳖宁容腥沼沚，蛟龙曾是起风雷。平时寂寞何灵响，岁旱方知济物才。
弟兄南渡各驰驱，几奉君王尺一除。黄耳音书寄怀抱，乌衣门巷惜丘墟。澄清孟博荣持节，雅量玄平静著书。五桂家风殊未艾，黄山佳气蔼如初。
坐阅江城岁月迁，心劳政拙岂能贤。昔游泉石迷寻访，故里风烟喜接连。聊假颁宣行素学，敢将迟暮叹华颠。他年良史征佳什，会入西京循吏篇。
惊风鸿鹄各翻飞，同落西南蜀一维。一日三秋双鬓改，两乡千里寸心驰。清香燕寝多佳致，远景楼台发妙词。只恐江山留不得，赐环闻已下丹墀。
千载初平庆未穷，本支今复见仙翁。当年郜鼎争尤力，此日于门报已隆。政尚宽和承祖烈，量涵清浊称家风。赐金增秩知非晚，行看丝纶下禁中。
仆射文章六百春，人间又见石麒麟。朱颜白发古仙伯，和气清风今德人。出处三朝常守道，承宣千里更宜民。圣时共政须耆旧，归去千秋辅紫宸。
共理经年惠利丰，此邦歌颂蔼提封。仙都洞府春风好，处士星躔瑞气浓。道向偓佺传口诀，禅从摩诘悟心宗。世间功业公余事，平日高情薄万钟。
赤矢朱弓祖庆绵，五云吉梦世生贤。嘉时浃日迎重九，景运中天恰半千。律播金商资爽气，露和琼屑引遐年。寿觞莫负专城贵，好对西风醉管弦。
至人悲念摄冥顽，倏见光明指顾间。亿劫未曾亲见佛，一宵今得暂栖山。从来叶障须除结，此去功名直等闲。欲以残年奉香火，尘劳无计恋松关。
早岁英声已绝尘，暮年高节更殊伦。绛帷久擅诗书乐，朱邸频酾酒醴醇。不许功名书竹帛，祇将文行照簪绅。乡邻若欲存遗范，祭社端宜配古今。
浩荡天花弄晓光，春风未转忽芬芳。人跻物外红尘远，境堕壶中白昼长。风柳冷飘三月絮，寒梅幽寄一枝香。朝来暴喜家风贵，圆璧方圭满舍旁。
两地相望百舍强，相思空结九回肠。君家沧海宾初日，我戍衡山俯夕阳。情话何当倾肺腑，倦游聊复信行藏。求田问舍真长策，捧檄荣亲道更光。
金雁桥南二顷湖，房公遗迹未湮芜。人游杜牧晚晴赋，境对王维别墅图。经始林泉心自巧，折冲廊庙术何迂。当时只作幽人计，留得陈陶四万夫。
泉上新台紫翠环，暮春修禊俯潺湲。汉流尚带桃花水，云气初披杏子山。柳絮轻飏晴日暖，竹光不动午阴闲。时和岁稔游人乐，一醉聊开病守颜。
何处溪声响佩环，洗心堂下转潺湲。数株古柳枯临水，百亩丛篁翠倚山。岁久刊题多泯灭，时清景物自幽闲。轺轩登览留佳句，顿觉林泉发妙颜。
二豪诗律晋江东，迭倡更酬卷轴丰。狎主齐盟争定霸，互为勍敌锐临戎。波澜已得江流助，组丽仍依锦段红。入蜀词人多妙句，向来严杜一编同。
绝顶凭栏思有余，沧江下眺眇三隅。月光此夜十分满，风色今朝一点无。乡国不须悲楚蜀，庭阶且喜集封胡。史君邂逅分鲜鲫，斫鲙还成逸少图。
天梯云栈转龙旗，细雨凄风暗路岐。七夕难忘祈巧夜，三乡不以望仙时。曲江若悟贤臣语，汾水宁伤才子词。此日铃声肠断处，后庭遗唱未为悲。
瀑水传闻旧壮哉，飞流亭下久徘徊。玉龙鳞甲寒犹蛰，银汉波澜冻未开。斜日湫潭微溅雨，深冬天地不鸣雷。斯游未快平时意，更拟他年得得来。
晓来庭竹碎秋声，令我思君重怆情。三画当年曾擅价，五言今去合知名。赋归已荷因风寄，酾藇终期对月倾。但愿官军破骄敌，不妨淮海寄余生。
十年踪迹困邅如，多谢韦郎肯寄书。千里漫寻苕水梦，一廛方对相山居。归心不为莼鲈切，交契应闲简牍疏。近向钱塘得嘉种，秋盘何日共新蔬。
网得金鳞不忍烹，一瓯春菜眼偏明。逢君强赋湖阴曲，顾我方趋日照城。散坐酴醿留客醉，过庭鹎𫛥为谁鸣。还朝密迩非轻别，知有蒲轮访姓名。
舟兀东风怯晓寒，绿杨堤畔见青山。溯流不碍朝天去，掉鞅何当拜命还。半世光阴忧患里，他时勋业笑谈间。儿童似觉吾衰老，只欲西归便丐闲。
淮水绵绵不绝流，渡江龙化复东游。宗盟尚诧当年盛，交分还欣此日投。名并邛郲公等继，政称京兆我难酬。得时俱为公家计，三窟宁当各一州。
二麦初收堰水流，西园飞盖使君游。羽旄每出邦人喜，壶矢闲同坐客投。膏雨应时和气洽，丰年有兆颂声酬。政成讼简追胥息，镇静西南五十州。
新诗俊逸走风雷，愧我驰驱欲强陪。花外疏篁青掩映，门前流水绿萦回。高情好客长留客，胜赏传杯莫放杯。老懒畏寒朝睡美，报章淹缓莫相催。
五郡驰驱两月忙，少城春事杳相忘。𫛽鹠鸣处韶光老，鹈鴂声中旅思长。曾为青山迂客路，莫偕红旆访仙乡。浣花时节归期近，犹及遨头共一觞。
离索堪惊岁月忙，少城遗爱未曾忘。西园尚记英游并，南浦空嗟别恨长。壮志且窥勋业镜，高情休忆水云乡。玉关柝静边烽息，汉殿归称万岁觞。
按部经时走四封，云山有路宝岩通。普贤相对圆光里，摩诘不离方丈中。喜有篇章交寄远，恨无羽翼可凌空。来诗忽作蛟龙吼，三日能令两耳聋。
自怜麋鹿性疏顽，心在云林迹世间。每厌尘埃驱俗驾，不辞险阻访名山。池鱼得意时归壑，厩马长鸣暂出闲。万仞峰头曾进步，禅机一拨透三关。
力求见佛上天梯，忽睹光明志意迷。华藏神通惊变现，台山公案好拈提。太冲漫作三都赋，子美全无一字题。今日诸贤赓妙句，强驱驽驾力难齐。
卿月中天照上流，使星入蜀久西游。蟠胸经纬开棋局，出手枭卢转博投。学有渊源流不竭，诗如珠玉价难酬。词章怪底犹雄健，棠荫曾联柳柳州。
胜游每恨不相同，邮递犹欣日日通。玉帐未容佳境到，云山已在好诗中。灵珠忽富千金赠，凡马堪嗟万古空。展卷高吟知几过，大音一震耳根聋。
尘劳汩没老尤顽，遍走岷峨杳霭间。筋力已疲难报国，田园有计即归山。何期俗驾经时出，却得浮生数日闲。已请一麾江海去，故应生入玉门关。
新篇孤峻绝阶梯，照眼光芒五色迷。已向诗坛称独步，不妨祖令更全提。真空雅与高情契，绝景终希大手题。余事文章暂游戏，要将李杜与名齐。
住因得坎去乘流，万里西南更倦游。三径未成归计晚，一尊犹喜故人投。小篇偶寓诗筒去，佳句还劳驿使酬。得与诸贤更倡和，故应盛事播西州。
人间岁月都几许，醉里光阴差较长。千日不醒终有尽，百年浑得要为常。故人屡过无穷巷，一室能宽有醉乡。好事不妨多酌我，老来无复次公狂。
树林阴翳鸟声繁，下有幽人昼掩关。五亩邱园傍城市，一堂花竹带云山。留连风月真成趣，屏远尘埃雅自闲。我访一区无定所，卜邻拟向翠微间。
露宿风餐走部封，要询民瘼下情通。消磨光景驱驰里，疲弊精神倥偬中。珠玉忽收千里赠，尘埃顿洗一襟空。病余快觉心情爽，愈却头风耳不聋。
丘园养浩久怀安，忽侍天威咫尺间。草制方观周诰命，筹边聊重蜀江山。抟风已激三千水，掣电终归十二闲。天遣词人来作牧，勒铭重刻剑门关。
羁怀感槩少多违，世路迍邅老更迷。松槚十年乖种植，妻孥万里困携提。龙门偶幸余光借，雁塔曾同伯氏题。拥篲祇今知不晚，曹装犹未去三齐。
武林一别几经秋，谁料同为锦里游。蒹苇已惭瑶树倚，琼琚仍愧木瓜投。小诗勉向忙中和，大白难禁醉里酬。他日东南陪晤语，故应相对话刀州。
弯弯初生如櫜弓，团团次第漾悬镜。人间起舞争清辉，影落秋江验邪正。圆也缺也乌足论，体也用也谁能分。潦倒南泉没碑记，夜随流水绕孤村。
腐鞲架壁本无情，致雨兴雷自有因。倾倒十年放火口，高谭一夜动公卿。林长老，久相亲，楚语吴歌曲调新。羚羊已挂悬崖角，猛虎难藏露地身。
圆机互唱脱名模，妙应还同转辘轳。北济渊源连海峤，西岐枝叶茂江湖。草木虫鱼随物化，山川海岳亦欢呼。大千世界归明主，万国梯航贡帝都。
三世诸佛转法轮，一大藏教说不尽。象骨当机正令行，玄沙见机行正令。或说或听闻不闻，电卷星飞谁与论。拨转那边关捩子，眉毛留得数茎有。
参透西来鼻祖禅，乘时东去广流传。镬汤炉炭随缘入，剑树刀山自在攀。教海义天休更问，龙宫宝藏岂能诠。翻身师子通涂妙，活捉魔王鼻孔穿。
门里有，门外有，不作严平犯牛斗。师子嚬呻野犴鸣，抉出离娄眼里筋。伸一手，缩一手，重阳决定九月九。相唤相呼独自归，赤骨贫穷露双肘。
眼目高低鼻孔横，浅深轻重不多争。蠓虻虿上挨肩入，𬸚𬸦牙根借路行。便把长河搅酥酪，敢将粟柄作禾茎。后山未是潜身处，出没任佗乌兔更。
赵州狗子无佛性，石牛不怕师子吼。午夜云腾浪接天，海门一阵狂风扫。茫茫大地参玄人，眼里无筋一世贫。掣电机关何处讨，头角峥嵘出荒草。
倒著睦州破蒲鞋，横辊雪峰烂球子。鸩鸟飞空草不生，毒龙入水鱼皆死。单提独掇验人关，逆顺双行绝往还。遗烈尚余风凛凛，至今犹有一斑斑。
龙驰虎骤道何存，肯转灵丹奉至尊。令下家山言下准，瓢中日月掌中分。昔年握手登金殿，今日擎拳出禁门。我欲送君迷旧隠，桃源流水杏花村。
西湖演士妙天机，舌转风雷口角飞。夺骑未闻沙塞冷，斩关先觉阵云低。前贤后圣从君数，水远山长我自知。皓首不须寻旧隠，到头谁是复谁非。
绿叶成阴春已归，茅檐相对两斜晖。残花且插春事急，别酒欲酌歌声微。黄鸟匆匆隔林语，杨花款款沾人衣。人间一别春常好，过我渔舟果是非。
九锁松门夜不关，蓬莱分境到尘寰。仙风鹤驾来天表，白昼云旗下世间。古洞得泉消俗病，名山有药驻童颜。何当常对先生面，愿借飞凫日往还。
十咏名堂岁月深，我来访古辟荆榛。依村结屋临山址，种柳寻花傍水滨。珠玉旧传清唱在，沧浪初棹绿波新。此心乐与邦人共，要使浑如郡北春。
传翁遗墨剩咨嗟，四海当年尚一家。大老不为今日用，小诗徒遣后人夸。兴来思跨巴滇马，归去方乘下泽车。燕麦兔葵僧舍里，何如梦得访桃花。
熙春亭建为民安，要识熙熙本不难。一日但能先克复，百年虽久亦胜残。满城和气薰天地，终岁长春忘暑寒。斯道古今无异路，独题待与后贤看。
松陵桥畔太湖前，斜日青枫系客船。引颈数看花鸭乱，含情深愧白鸥贤。千镫庾岭传无尽，一宿曹溪觉有缘。稍待月明风细细，卧吹箫管学坡仙。
松柏回环路屈盘，像堂僧室枕层峦。泉多翠茗临烹便，寺僻红尘欲到难。樵斧斫云春谷暗，渔榔敲月夜溪寒。我来未足登高兴，欲去裴回更倚阑。
十年不作此山来，依旧青山好在哉。聊逐春风驱酒病，却惊身世得愁媒。禅床寄枕眠初熟，山鬼嫌人梦却回。明日拂衣还出去，桃花地上欲成堆。
埋没双岩已百年，班班胜事漫流传。幸陪佳客挥犀麈，实欠倾城舞绣筵。故老风流寒似铁，月卿英妙笔如椽。拂衣便欲故山去，复恐眼中无此贤。
东湖径昃半苍苔，问讯红蕖几许开。渺渺波光侵坐席，霏霏荷气著尊罍。片云正为诗情起，好雨更将凉意来。别乘朝来知健否，颇思剧饮拗莲台。
康乐东山迹已陈，续衣传钵不无人。往时绛阙清都上，几岁荒山野水滨。红药高吟须小谢，白莲胜社得遗民。不嫌小邑来车辙，同试龙园第一春。
午夜崩腾玉马飞，春前腊后未为迟。正怜灞上诗无继，似与山阴客有期。摇荡江花迷远渚，埋藏海峤失多歧。谁能作句催端水，清绝台州别驾诗。
半刺风流雅好贤，幽寻同举蔡经鞭。江梅满树为谁好，官柳著行还自妍。笔阵如君难索敌，诗锋顾我敢争先。一春剩唤忘忧子，要看长鲸吸百川。
新诗清如玉壶冰，一读为破旅愁凝。正怀狂客贺秘监，忽见高人王右丞。坐忘仙去境尚在，广文骨冷呼不应。其谁洗涤怀古恨，别乘博物如何曾。
扶藜点检后园梅，小雨沾滋第一回。宾客正愁花有语，拾遗只恐老相催。关心故国赏心处，爱酒暮年疏酒杯。待得山宫千树白，与君骑马入青苔。
新亭崛起最高峰，无数遥岑翠埽空。恐有谢公留屐齿，为开摩诘画屏风。倚江杨柳自高下，照水杏花能白红。正欠渭川千亩竹，清阴分借赖邻翁。
亭据城央一径开，仍标兰芷出蒿莱。诸峰合沓云边出，大舶岢峩海上来。已办酒池供倒载，可无舞袖看低回。风烟正赖君弹压，时遣诗锋为剸裁。
举觞东望玉霄峰，万顷云涛雪塞空。拥鼻自应多好句，褰裳便欲御长风。际天江草如许碧，隔水山桃无限红。李侯长句有家法，惊倒江楼一秃翁。
危观干霄百尺开，海山罗列似东莱。鸟飞千里暮天碧，云断半弦新月来。报答风光伤晼晚，扶持欢事小徘徊。一春准拟留君醉，翡翠罗衫窄窄裁。
不负春风烂漫晴，聊驱小队出郊坰。一百五日可无酒，二十四弦须细听。溶溶漾漾沙鸟白，短短长长溪柳青。贺监扁舟在何许，惜无妙墨记兰亭。
夜窗几岁聚寒萤，一日秋闱较艺精。不但春秋明古义，雅知月旦著乡评。毫端剩埽三千牍，云路方期九万程。三郡看魁天下士，丹丘应未坠家声。
步屧溪南探野梅，冲寒仍与故人来。竹边嫩蕊为谁好，雪后恶云今日开。照夜剩呼修月户，惜花须筑避风台。中郎华发殊堪酒，更挽稽山贺监回。
奉诏东郊宣主恩，如云和气蔼生春。仙舟偶共元礼载，宫舍仍依王翰邻。忽有清诗惊老眼，惭无惠化及斯人。半生不分微官缚，早晚故溪归钓纶。
新营小阁面孱颜，领客开樽紫翠闲。千里画图供徙倚，一时名胜喜跻攀。好风已破晚来暑，小雨不遮湖上山。老子个中殊不浅，尚堪同醉看弓弯。
有妹有弟奉亲慈，我因官事独此縻。涛江身隔一万里，永日心思十二时。恋豆岂能劳远驾，临流端欲赋清诗。故山尚有茅茨旧，端策何须更拂龟。
云篆长悬纪岁年，凤池人去政声传。风流继踵今诗伯，物色分留到绮筵。南国甘棠有琪树，平居大屋尚修椽。使君小试扶颠手，高义仍闻过昔贤。
江色城霞气象新，中兴岳牧用诗人。争趋画戟高门地，窃伏荒山涨海濒。敢望车鱼延传舍，先持笺简具州民。猿惊鹤讶知吾意，欲醉双岩堂上春。
丹梯宁复倦扶筇，闻说青山又改容。下界已同三绝寺，上方仍对妙高峰。聊须小憩窗前榻，莫虑遥闻斋后钟。脚力已穷犹应接，兹时目力更难供。
高阁临流双塔寺，扁舟舣岸一帆风。夜潮迷浦难安枕，昼雨翻江只闭篷。人境行时虽甚逆，我身着处本来空。明朝乍喜团栾话，应忘波涛汹涌中。
婺女光分邻土壤，赤城标建绝纷埃。丛祠祗事无终古，灵迹相传有自来。屋上飞烟梧鼎熟，水边迎棹度船回。大神如在匪徼福，但欲乞灵消祸灾。
生求同志论心事，没耸邦人福祸间。吏奉敕书跻旧典，庙长血食配崇山。刲羊刺豕来村社，鼓瑟吹笙出市阛。报祭丰年更晴日，稻秔充羡老农闲。
巾车入郭解愁颜，着我群贤俎豆间。小队出郊还许从，清诗首唱讵容攀。溪风杜守吟秋浦，云月韦侯夸盛山。何似赤城遗暑湿，东湖尽醉碧筒弯。
层屋周遭列岫围，碧滋红彩眩晴晖。境中一段明绫出，望外千春碎缕归。叠嶂分留女娲练，飞流不杂卫文衣。主人亦是登临客，凤阁明年咏紫薇。
数闲破屋压崔嵬，经月何人共酒杯。入耳了无门外事，关心惟访药中材。一山秋色连云暗，半夜风声夹雨来。欲向天台招贺监，未应容易拔船开。
屏居常恨造门疏，觌面真如得异书。昔年丹笔勘阁本，此日海邦题坐舆。幸接好音闻正始，岂惟妙句突黄初。道山学士来车骑，还使林僧识佩鱼。
十日元无两日晴，小园幽事最关情。早披鹤氅看云出，晚踏渔舟趁月明。夜雨洗来修竹浄，晓风吹入瘦松清。野亭花径缘君埽，袅袅秋声动旆旌。
两寺从分有白莲，人瞻东掖旧承天。重寻贵主布金地，共饮神僧卓锡泉。阮叔林闲携伴侣，支郎社内许留连。欲迎瑞相还龛去，香火灵山古佛前。
追锋未下玺书催，鼎味调和欠尔梅。太守印章常懒佩，神仙官府要同陪。赤城霞起楼居见，紫逻云深吏引来。岂羡蓬莱新日月，莫教寓士奉离杯。
别来无奈岁时催，渴想声猷但指梅。六逸溪头难角逐，七贤林下曷追陪。忘怀不觉老将至，揣分争如归去来。况值元宵增感慨，十年耳冷听倾杯。
岁云暮矣物华催，江城风光着野梅。东阁诗成将付与，南枝花发许追陪。混冰落素应难久，姑雪欺春不并来。谁为商量开细细，早教玉树映金杯。
一丘膴膴占冈原，夐隔尘寰息世喧。墙屋朅来营胜地，篮舆不复羡高轩。当年松菊渊明宅，此日蓬蒿仲蔚园。奠冢成泥有遗爱，怀人谁为雪沈冤。
堂后青松百尺长，堂前流水日汤汤。西窗尽是农桑域，北牖无非花葛乡。罢去精神浑冉冉，看来几案尚穰穰。不知此物何时了，待看临流自在狂。
堂后施柴堂上烧，柴门终日似无聊。蓼虫不解知辛苦，松鹤何能慰寂寥。述作还惊心力尽，吟哦早觉鬓毛雕。布衣蔬食随天性，休讶巢由不见尧。
一泓澄澈照人间，明月团团落古湾。不向奔流随浪击，独持高洁伴云闲。禅房夜静留清鉴，阆苑仙归坠碧环。每到轩前心转逸，了无纤翳可相关。
青嶂回环画屏倚，晴窗倒入春湖水。村村丛树绿于蓝，列列行人去如蚁。新秧未插水田平，高低陇麦相纵横。黄昏倦客忘归去，孤月亭亭云外生。
千载清风去不留，何人能伴赤松游。乞骸直到骸归日，告老须临老尽头。元亮园田何处有，向平昏嫁几时休。湖州别驾发深省，挂却朝冠便自由。
春融天气露微微，药草葱芽脉脉肥。植竹旧竿从茂谢，栽桃新树忽芳菲。天寒堂上燃柴火，日暖溪东解虱衣。兴动便携樽到岭，人生真性莫教违。
偶促沼渚过山家，灼灼桃花噪暮鸦。是处竹篱环草屋，人间鸡黍话桑麻。抱琴静听涛声急，对酒闲观月色奢。可笑南阳刘子骥，欲寻风土滞京华。
石头城下何纷纷，将军疋马气如云。金鼓死兮弓矢休，势失英雄不自由。风淅淅兮月沉沉，荻花满岸江水深。千年江水留明月，一片将军报国心。
年年秋水崩江石，秋水年年连天碧。山中草木尽号呼，江外鱼龙轻虚掷。既怜茅屋化飞蓬，又叹虾蟆共枕席。人生变化不可知，且听秋风吹萝薜。
昨夜西风到汉军，塞鸿不敢传殷勤。几山衰草连天见，何处悲笳异地闻。犬马有心虽许国，草茅无路可酬君。微臣一缕申胥泪，不落秦庭落暮云。
驹隙光阴岁已残，门门竹爆共团栾。烧成焰焰丹砂瑰，碎尽琅琅碧玉竿。唤转韶光新景燠，辟除恶魅旧时寒。主人从此占佳瑞，再入为霖洒旱干。
二老堂边花作林，不愁酒竭贳貂金。宗人避世散还聚，才子哦诗绝复寻。莫话衣冠一酸鼻，回思戎虏几寒心。半墩仙隠吾庐在，人认桃源鸡犬音。
云间霅水往来航，风雨几番腾客装。子职废供一旬劣，官事不了三春强。去时园花初放白，归日江梅如许黄。少复须之又西指，薰风一舸在回塘。
平生懒作子公书，俛首铨曹一纪余。第有神驰招隠馆，久无梦到承明庐。文字真宜覆醤瓿，技能只合服盐车。清才弗悟亦尘役，早晚促君登石渠。
异时黉舍共翻书，黄卷相从乐有余。十载乖离驰别梦，半生漂荡失吾庐。饮江偶脱胡人马，并海欣逢长者车。软语蝉联相劳苦，羁游无绪领勤渠。
竟日关心朱墨间，西湖好在且偷闲。光凌万顷摇银海，兴惬千钟倒玉山。未办彩毫书侧理，只愁赤壁下乌蛮。客儿忽堕池塘句，格律都高汉以还。
不随群卉艳阳天，几树孤芳玉磵前。陆凯何妨饷范晔，绿华端合伴羊权。忧虞莫问兵戈满，赏玩要须酒盏先。虽是广平心似铁，也应作赋咏蕃鲜。
山村疑有散花天，五出琼瑶忽满前。闺女传香得韩寿，宫娥濡蜡照公权。赏心共付尊中美，索笑谁为席上先。它日成阴子如豆，不堪对酒割芳鲜。
怪底穷冬凛冽天，一枝香艳媚尊前。未应黑帝专司杀，谁道青阳独斡权。冷伴素蟾斜弄影，轻飞幺凤欲相先。坐中人是王夷甫，幽韵清标两鬭鲜。
云子登场赛鼓讙，村南村北尽黄冠。几声干叶下碧甃，数尺瘦山浮画栏。水落野桥鱼网挂，月悬烟浦鹊枝寒。新秋愁绝他乡客，衣带年来如沈宽。
华堂不料著野客，菲屦底同章甫冠。鸥外翠光清醉眼，尊前爽气动危栏。霜沉紫荇玉奁阔，风脱丹林烟髺寒。百榼香醪消万斛，酒中跌宕赖君宽。
一舸风帆放晚秋，访君幽巷卜淹留。绿摇岸柳容如舞，碧蘸溪毛美可羞。喜见林宗銮为辍，久钦阿大语难休。士贫鸡黍无劳具，谋食何如道可谋。
未落天狼未止戈，谁能频击唾壶歌。弈棋聊欲消忧耳，饮酒无如作病何。孙绍那忧卿太少，退之莫叹日无多。菟裘已向菁山卜，从此栖迟到发皤。
白云深处缚柴荆，一壑湾环似有情。志气萧娘并吕姥，年华张丈与殷兄。浊贤清圣时同酌，上尾平头得共评。莫问鹤翎由啄菢，此心久与白鸥盟。
郁葱佳气龟食墨，雾合云窗丹雘新。玉碗金杯有微玷，瑶林琼树无纤尘。枕溪饱度国山日，横海小乖朐水春。上古乾坤随处有，素琴浊酒且关身。
云梦胸中吞八九，了无官事苦相关。庙堂曾引五星缕，岩壑今疏八节滩。鸟织白云机杼阔，溪喧苍石杵砧寒。东山难恋山中相，梅子枝头正著酸。
朱甍碧瓦市廛远，绕舍泉啼山复横。胜处争长浑仆妾，乱来有此几公卿。巳公茅屋实父子，裴氏午桥真弟兄。竟日倚栏天外眼，世间轩冕一毫轻。
春过木浓山转翠，旱余湍减石添痕。主人正自笏拄颊，客子底容裾撇门。好鸟傍人窥野核，乱云释峤落芳尊。真成命驾轻千里，李杜文章得细论。
天然平远染百幅，泚笔底须东绢传。窗户吐吞新日月，风烟出没旧山川。白公筑室地三一，杨子草玄文五千。筋力尚堪驱使在，异时重泛白苹船。
莫问新来额插犀，了无魂梦到金闺。平头上尾慵搜句，重后轻前且灌畦。正自无人尝鼎脔，不如有客办萍虀。庾郎三九同刍豢，野荠从教施五溪。
蒲团藜杖屋三间，世故真成触与蛮。但有云山供送目，傥无尊酒亦开颜。吴宫雪纻鹤翎散，历社风荷象鼻弯。老子何曾持入梦，百年鼎鼎鬓毛班。
六月炎歊气郁蒸，缘空宝镜没埃尘。长歌不见徘徊影，并出初无龃龉轮。麟鬭何因识星度，鹊飞谁复见天津。春秋不着诚非异，毋惑东家号素臣。
十载干戈仅脱身，残年重作太平民。杯铛有趣于中好，花柳无情分外春。不远上元新甲子，肯将短笔怨庚寅。从教蕙帐惊猿鹤，却欲重弹冠上尘。
冬冬鼛鼓不勤民，幻出琳宫远世尘。风咽呗声金殿邃，日移幡影石坛新。云𫐌摇曳来三境，雾帐凄迷妥十神。堪笑茂陵成左计，虚将枣脯候秋春。
冰壶影里集朋从，三雅同倾共一中。相与文楸看飞雹，不须舞袖觅惊鸿。云边鸟道古来寺，烟际渔舟何处翁。竟日追欢难卜夜，只缘身在省墙东。
平生器业负经纶，谁谓公才不秉钧。谠论十年持紫橐，仁声三郡驾朱轮。龟文岂是背无甲，驹隙俄惊岁在辰。宅夹清漳亲义重，佳城引脰涕沾巾。
手开榛棘启云扃，淳古胸怀到大庭。坐脱老庞那问日，自铭小杜不占星。牛头吉兆空形梦，马鬣新封遽妥灵。謦欬从今成永诀，欲瞻遗像只丹青。
年来直欲配茶神，石鼎山泉日日亲。竹里烹煎嗤左计，舌端绵味认前尘。书林坐搅枯肠读，酒所浑消玉颊春。曾饮日边甘露碗，沙溪难遣乱吾真。
露窠那畏主林神，小摘筠篮手自亲。旋转注汤云作脚，缤纷出磨曲为尘。睡魔已战三竿日，诗社聊尝一信春。不把膏油涂首面，要须色里认天真。
青缕宜婴石穴神，姜盐藙橘岂容亲。汤鸣鼎甗飕飕响，末下刀圭瑟瑟尘。火里枪旗俱发妙，胸中梨枣不妨春。柳州佳句诚堪诵，涤虑还源更发真。
太学虀盐怆语离，半周甲子定何之。霜空过雁我宴坐，云路看鸿君赋诗。鄙吝政忧陈仲举，谈谐喜值庾元规。东邻更有程居士，鼎足论文妙一时。
剪水飞花下玉墀，驼裘忍冻一窥之。寒侵凿落豪呼酒，冰合陶泓懒赋诗。嵩岭齐腰缘个事，剡谿鼓棹欲何规。唯欣嗣岁千仓积，玉烛调和运四时。
江夏无双旧姓黄，末科容我出寒乡。人间学子垂垂老，天上丹枝恰恰芳。避地本安元结洞，拥书犹记赞公房。岂知今世持衡者，不听更筹听织芒。
流虹寿节庆升平，嵩岳遥呼万岁声。毳幕奉琛充日阙，彩船卷旆息云程。九天镐宴欢鱼藻，重译宾筵咏鹿苹。闻有芝泥还饯客，淮山佳处拟班荆。
壑源春色起云阿，拂拂轻尘动柘罗。骑火已惊官焙早，注汤还鬭乳花多。清风两腋添诗兴，红日三竿战睡魔。燕颔未能飞食肉，腹中藜苋且摩娑。
沈郎终日掩柴扉，游艺虽多道日肥。东绢丹青真得髓，文楸黑白要知机。笔添龙眼防颓壁，阵合鱼丽孰解围。暇日杖藜须过子，一枰赢取画图归。
东床高韵画兼棋，不比寻常似瓠肥。莫向谢安争别墅，自同刘子得天机。翻成小窟乖三捷，规出神光诧一围。二事相从真可乐，篮舆访子殆忘归。
沙场握节仗时髦，说舌纵横小六弢。委质肯轻从晋鼓，摛文空见泣秦牢。冷山韵语名如斗，莲泺危言命若毛。岂料归朝才十稔，白杨声里寿原高。
守节冰天十五霜，归来飞语又炎方。正欣射雁还幽窖，旋复飞鸢堕瘴乡。位不当材仅喉舌，寿难酬德遽膏肓。八龙共侈荀门庆，虽厄龙蛇殆不亡。
高材博识服簪绅，玉树瑶林绝点尘。氏族源流推肉谱，春秋褒贬藉调人。膝间韵磬传山水，枰上枯棋战楚秦。妙处不传今已矣，遥瞻遗像泪沾巾。
新阡松槚已交柯，狂潦侵凌一尺过。拟欲移根易嘉本，正须救土捍层波。伤心半夜飞蝴蝶，触眼何人是橐驼。火迫归欤亲在视，定教枯枿再婆娑。
枕溪曲室巧涵虚，黄卷旁罗恣卷舒。单族未应惭四姓，寸阴端合竞三余。麟毛不具羞文虎，狸骨空传尚墨猪。坐穴藜床逢掖事，那知新有鹤头书。
多生业果种情田，鹫岭宗风好着鞭。要使野狐惊铁杖，莫令黄叶认金钱。传衣虽落慧能后，成佛应居灵运前。趺坐蒲团成冷淡，比从人役竟谁贤。
钟情翠𪩘倚崚嶒，付与芒鞋与瘦藤。君赐一麾方作吏，天融万壑却输僧。拟将矩矱追廉杜，未许机锋嗣秀能。投帻它年应未晚，与君曲室话三乘。
行尽千山与万山，钟情偏在此烟岚。海波神阙今饶六，仙女巫峰尚欠三。雨润蒙条生翠滴，云封叠颖莹脂涵。却思九坂修梁第，空使斯民命不堪。
室如悬磬众推贤，蓍草占来命尚邅。不耐扊扅愁妇室，且歌款乃上渔船。杀青聊卒檀溪业，破白难耕好畤田。外日同归鞯尚暖，依然清梦绕苕川。
爝火畴能补大明，谩陪朝请趁晨兴。虽叨荷橐簪缨旧，颇愧铨衡水镜澄。夜帐归来惊怨鹤，晓窗穴处纵痴蝇。自知浮食辜君赐，却拟扶犁换斗升。
平生志趣漫无求，蠖屈乡关七十秋。不把楞伽堆案上，每将周易置床头。天庭纶告荣初命，子舍安车互两州。云水俄惊遗宝剑，幽扉欲启涕横流。
鸡窗不梦笔头花，分合扶犂霅水涯。禁掖俄膺九芝检，仙逵许从五香车。厚陵戎部尊荷橐，徽庙司成踵棣华。无似鹈梁讥不称，且欣绂冕粗承家。
鹤氅蒲团养粹和，冥心十地六波罗。宦情微似庵摩勒，佛行高于窣堵波。海里泥牛端解笑，庵前石镜不须磨。拟询一句合头语，只恐新罗鹞子过。
荆兰戏彩关情切，朱墨为官与愿违。夜鹤帐空周子去，秋鲈风动季鹰归。忍看妙句金声振，行阻清谈木屑飞。引领吴兴何许是，碧云深处暮山微。
露章沥血上彤墀，蝼蚁虽微愿弗违。韫迹正惭高士传，离群却恐小人归。身同玄豹雾中隠，目送孤鸿天际飞。丹灶素书今好在，临风忆子话精微。
见远亭边送落晖，菁山挽我作睽违。连年走俗为贫仕，一日投闲恐富归。谷水为官轻似纸，苕溪转櫂疾于飞。羽觞捧剑无人问，怅望如今束广微。
缃奁香叶裹新英，分与骚人取次烹。碗里定疑甘露荐，腋边应觉午风生。色方蒙岭虽微胜，品带沙溪未苦精。客好窗晴聊小试，跳珠急雨看泉清。
钵囊已解何山夏，千顷堂前又饱参。仙里未须求七七，禅中聊共说三三。远师今日宜同社，弥勒它年可共龛。不见生公讲经处，至今花雨落毵毵。
年来百念如灰冷，何物关心搅睡眠。奠枕不容安丙夜，乘轺端复类丁年。曲中谁辨齁齁趣，梦里难成栩栩然。只恐睡蛇钩已尽，髦蛮难到曲屏边。
明堂一柱已扶颠，下诏犹求梠与椽。言并玉卮宜阁笔，鉴同金镜正持铨。骊珠鱼目难齐价，嫫母西施孰是妍。勉矣一鸣惊众彦，莫将栀蜡误长鞭。
山行确荦趁云程，食寝无多但有名。作梦方成鸡唤起，加餐未竟马催行。鼓风飞壒浑无际，敲日吹炎似有声。埃息火流知不晚，依然六幕自澄清。
视印宜春一月过，宁知平地起风波。未成黔突真如传，俄复脂车去似梭。虽快征君还北牖，却思太守类南柯。流行坎止何须问，似觉闲中所得多。
烟溪云𪩘映朱扉，声色丛中入定时。十万丈夫森铁甲，三千宫女醉瑶池。累累珠帐露滋颗，点点金衣霜著枝。心境消融无一物，景从何得缀为谁。
横空复合面嵯峩，影堕前溪瑟瑟波。九坂端疑筑梁第，二山应恐负夸娥。凌云北固俗尘远，采菊东篱真意多。会取祖师端的意，此间万象正森罗。
沧浪亭下水连溪，影倒虚檐凤翅齐。白小牵风动晨镜，碧圆著雨响秋鼙。鱼舟点点依苹渚，雁齿依依跨柳堤。旧日沧浪元不变，何妨居士为全提。
鲜健庞翁今罢参，柱杖挂壁云迷庵。开花聊幻仙七七，逗机更说禅三三。未办浮丘招挹袖，且邀弥勒与同龛。庵中认得华严界，何用宗风谈北南。
窈窕轩窗小合深，种花卜得半晴阴。眼根忽堕锦绣谷，鼻观如游薝卜林。莫问花枝有开落，须知法性勿来今。色香尘里回光照，只这凡心是佛心。
登名蟾窟值休辰，中外掀腾宠数频。锦帐握兰荣帝所，绣衣持斧耀江滨。两州民社施张在，四水门墙卜筑新。岂料生还杳无日，冢边唯卧石麒麟。
笔下翻翻注九河，腹中空洞五车多。麟经旨妙传洙泗，骚学词明慰汨罗。六度有为超梵业，一心无累证禅那。龙蛇岁恶贤人逝，心折风前薤露歌。
平生气槩凛冰霜，圣读潜心德愈光。赏善每能频击节，避人宁复解移床。第知中垒序论语，谁测诗仙流夜郎。有道固应黄发寿，何期竟不验长桑。
阉茂之年拜伏犀，鸡豚同社记金溪。情深缟纻论交契，义切蓬麻荷品题。花底醉春同挈榼，云中历妙共扶藜。岂知生死今殊路，抆泪佳城意惨凄。
一派寒滩度白云，几重危磴远红尘。奇礓烟合松筠古，绀殿香浮栋宇新。玉响碧潭鸣地籁，瀑垂苍岭挂天绅。潜虬未用升云去，乞取晴天畀散人。
浃旬移病卧荒村，冰炭交攻水帝魂。句咏髑髅诗老在，舌飞霹雳诅师存。徙居何事四方馆，谴鬼宜归白石门。壮士高人今药喜，鲜妆隙地不须论。
小圃金灯满意芳，苞舒绛彩照煌煌。珠玑小滴今朝雨，缟纻难禁昨夜霜。拂秉麟须蛾欲避，枝衔螭口蜡犹香。列钱都是银缸影，莫遣狂风出土囊。
冰壶彻骨无纤尘，新来结屋苕溪滨。倾银注瓦叟泥饮，披锦裂绣天行春。沙平印篆鸟浴羽，浪暖破绡鱼跃鳞。一丘一壑志愿毕，肯待人招祁孔宾。
腰悬六印不用求，胜处引人著沧洲。波平草软鸥鸟下，花明柳暗池亭幽。两园牛鸣一舟了，三春驷隙千觞酬。肯将仆射易此乐，瀚海飞狐云正愁。
老桧盘拏古殿春，空庭坐阅几朝曛。根株横裂可寻蚁，枝叶倒垂犹拂云。求福端同木居士，出灵那效柳将军。黄奴已毙韩擒虎，独有兹材贷斧斤。
去家才隔水一股，二老堂成三百弓。鸰原暮下沙水暖，雁行夜落霜天空。竹根酌酒不妨醉，花萼斵诗如许工。坐久与关笻竹杖，出门人指两仙翁。
吾家五世十三人，竞撷丹枝撼月轮。庆历贤科开后裔，隆兴儒业继前尘。泥金帖报家庭喜，烧尾筵张帝里春。从此传芳应未艾，桂香应已袭天伦。
飞铃走帜到金溪，喜子文闱预品题。名字巍峩光蕊榜，词章斐亹动文奎。阶梯已合婴儿梦，星斗先分天老题。后日胪传当第一，天伦科甲尚为低。
藕花爽约约寒梅，开遍南枝尚未来。今日有人传尺素，却云直待海棠开。若赏海棠犹未晚，回头便见春风转。只恐君无必信言，守到此时还更展。
雨多晴少恐妨农，相劝欣逢日出东。烟蔼已收霄汉外，江山如在画图中。相看且喜头俱白，一醉休辞颊暂红。万事要从勤苦得，莫言丰歉在天公。
乘闲聊复出城游，所喜相从尽胜流。已对江山销客恨，更添花卉解人愁。须知世事浑如梦，还念人生尽若浮。君若更辞花下醉，问君能有几春秋。
公余不惮陟崔嵬，三到谢公池上来。下视众山俱培𪣻，俯窥尘世尽氛埃。松生清籁醒人耳，花褪残红堕酒杯。喜与诸君同胜赏，莫辞一醉少徘徊。
忧民无语对东君，一雨霶𩃱慰望云。宣化但期施实惠，劝耕宁复事虚文。已看野老扶藜去，应有幽人植杖耘。千里农桑知帝力，自惭滥把竹符分。
圣主方将大有为，有如二老盍来归。不应飞挽留江表，且使澄清向日畿。四海英豪从古少，一时耆旧似君稀。相将稳入修门去，直上云霄拱太微。
高人本爱水云乡，揽辔登车未免忙。连岁已陪徐孺子，今年更访贺知章。近家上冢情何限，寻壑经丘兴更长。祇恐便归清禁去，稽山未必得徜徉。
聚散无期自古来，偶然相值且徘徊。百年能得几回醉，三世肯辞平等杯。晚岁谁如君激烈，高情应念我衰颓。亦知分袂无多日，怀抱何妨更尽开。
自别频惊岁月迁，又来此地奉周旋。虽欣同会成三老，却恨相从未一年。君已促装行诣阙，我方投绂欲归田。须知出处从今异，一醉休辞拍酒船。
不贪燕寝日凝香，祇要归休深处藏。大火已流秋尚暑，商飚微动夜初凉。身縻官事老不止，心着家山梦更长。颇羡浙东新使者，如今衣锦更还乡。
巧伪由来苦乱真，独持正论竦簪绅。身心赢得为君子，学术宁将杀世人。已向廷中伸此道，更来湖外济斯民。愿言恢作经纶业，会有功名遇合辰。
十分秋色满江天，准拟游观快目前。愧我把麾成束缚，羡君揽辔得盘旋。平时已富琼瑶什，行处还多锦绣篇。何计获陪轺传去，肯将吟笔写山川。
华发萧萧我与君，未能免俗尚驰奔。相看已是成三老，得暇何妨共一樽。我欲丐闲归故里，君行趣召入修门。亦知聚首无多日，且把交情更细论。
天时又是一番新，顾我犹为逆旅人。诗酒情怀聊自遣，山林志愿几时伸。羡君职事有余暇，赠我篇章不厌频。一读洒然忘鄙吝，浑胜笑语得相亲。
去岁秋风话别离，今秋俄报有归期。自应冠豸登三院，何遽凭熊把一麾。治行伫为千里最，才猷已是九重知。莫辞小憩留仙隠，伴我花前倒玉卮。
说着登临喜欲颠，正惭拘俗未能前。羡君领客同游去，使我闻风亦豁然。已叹高怀能放旷，还欣佳句更清圆。如今便蜡寻山屐，夙驾何须吉日涓。
尘埃终日满华颠，忽见新诗堕我前。溢目众篇虽杰出，惊人逸思独飘然。秀如松桧枝枝老，好似珠玑颗颗圆。自此得闻清庙瑟，懒从滩上听师涓。
正是千花万卉开，一时景物亦佳哉。良辰已幸陪龙节，盛宴仍容饫豹胎。虽喜风光环几席，其如烟雨暗池台。明朝天宇应澄霁，尚拟寻芳一再来。
庆典施恩及万方，老臣遭遇亦非常。顿加多邑惭非称，倍进崇阶惧莫当。自念生来无此望，却忧福过有余殃。病躯莫效循墙避，且上天庭控免章。
四海耆英世共知，七旬强健似公稀。使星姑暂淹黄发，卿月还须近紫微。门外埙箎方合奏，庭前兰玉更相辉。人生乐事谁能及，莫惜通宵寿斚飞。
平分冬气恰经旬，天应新阳产异人。家世旧来推硕学，胸襟自许作良臣。不应莲幕淹留久，会见枫宸拔擢新。但愿朱颜长不老，稳看他日画麒麟。
一代簪绅仰老成，天生贤德佐升平。庆传八叶源流远，气禀三秋表里清。蚤戴豸冠居宪府，旋持荷橐直承明。祇今名德如公少，宁久淹留海上城。
天界仁贤镇一方，坐令歉岁作丰穰。尽锄海上鲸鲵迹，顿肃庭中雁鹜行。万室共知歌邵杜，千年重喜见龚黄。修龄已逐阴功长，不待邦人献寿觞。
天赋奇才属意深，一时人望冠儒林。文章世有中和气，政术家传清白箴。屏翰岂能淹大手，江山聊助发高吟。寒梅已有调羹意，寿斚何妨且满斟。
吾乡人物苦雕零，赖子传家有典刑。仕宦方期行古道，姓名早已达天庭。致君事业须先办，涉世风霜要饱经。终不负丞宁久屈，会看感遇际千龄。
芳草连天柳拂堤，怜君俯首去勾稽。赋成梁苑方同乐，唱彻阳关遽解携。指日鹍鹏当直上，待时鸾凤且卑栖。若逢访戴人乘兴，莫惜相随泛剡溪。
要路如公今着鞭，况逢圣主正需贤。长贫岂谓连三世，不调那知又十年。道在未应终困踬，时来看取即腾骞。此行会有知音者，送上通津岁九迁。
男儿三十未成名，肯但区区事笔耕。王粲平时希负鼎，贾生今日请长缨。漫漫海内妖氛暗，策策腰间老剑鸣。会使苍生重奠枕，北山休顾小猿惊。
一代名流世许谁，独公皎皎着明晖。少摅妙蕴聊持橐，欲振孤风便拂衣。愧我仰高乖晤对，羡君请益探玄微。今朝刮眼看遗墨，更觉平生万事非。
悲恼情怀未易除，相逢犹未免嗟吁。暂停丝竹虽云冷，只对江山亦足娱。我得退闲为上策，汝能勤苦是亨衢。欲行千里非难事，须作人间汗血驹。
思到高人见一堂，经年魂梦镇飞扬。抱疴已恨身无力，拗俗还疑路有妨。聊寄一樽牵酒兴，更凭五字恼诗肠。巡檐应索梅花笑，无计从君醉几场。
莫将外物挠胸中，旱魃从他更祝融。道业不应缘火尽，生涯会复值年丰。事经盘错才方见，诗到羁穷句始工。休叹徒劳淹幕府，要君努力振家风。
强把州麾楚水东，星轺临按偶相逢。平居已是同闾里，岁晚还来托部封。千里江山多契阔，一樽风月且从容。我将投绂林泉去，拭目公归侍九重。
长年踪迹叹西东，此地那知得会逢。老去我将归梓里，时来君合拜芝封。故交零落添新冢，晚景衰颓减旧容。今日尊前休惜醉，回头千里暮山重。
万壑千岩百尺楼，地形高压浙东州。旁窥照水烟波阔，四顾沧溟雪浪浮。远望尚赊秦辙迹，怀人还想晋风流。凭栏已足消尘虑，何必三山汗漫游。
扁舟犹记拂洲苹，转眼年华几度新。愧我今成双白鬓，喜君来驾两朱轮。一时令下从如水，千里威行敬若神。拟访旧游观盛事，一官何苦绊吾身。
主盟湖学属何人，赖有公来为作新。士俗似闻衰也久，文场今见美哉轮。挈还旧观人争睹，赋就新诗笔有神。苕霅儒风从此振，文翁端恐是前身。
多士如林古豫章，不应较艺寓僧房。一朝尽辟荆榛地，万础俄新翰墨场。文笔要同孤塔耸，词源宜与两湖长。会看从此飞鸣去，九万鹏程未易量。
人物今谁似此郎，合居严近赞垂裳。未将事业先诸老，且把文章变一方。今日杏坛风似鲁，向来铁砚志如桑。会看奋迅为时用，展尽胸中计策长。
平时野性爱吟诗，一字长惭未得师。妙句既容窥格律，良辰更喜觌光仪。绛帷暂且留三楚，丹陛行将命一夔。莫为浮荣求速化，功名到底属男儿。
儿童争喜岁时新，老去方知感此辰。始具杯盘来送腊，又簪幡胜去鞭春。满斟蕉叶休辞醉，且对桃花痛饮醇。况有故人能过我，相看岁晚更情亲。
意广才高困谤伤，又还客里换年光。驱驰道路风霜苦，放荡江湖日月长。纵未致身登凤阁，也应平步入鹓行。胡为尚郁骞腾志，无地栖迟寄寺廊。
台阁如公盍见收，尚淹外补为民忧。身为邦国三年计，心在江湖万里秋。乘兴举杯还对月，得闲搜句或临流。平生恨不逢名士，岂谓年来遂此谋。
一日相逢喜有余，对谈胜读十年书。欢声已溢枌榆社，和气还蒸蓬荜居。敢道高标攀靖节，或疑胜致到华胥。愿言莫惜留连醉，看我东皋带雨锄。
特迂千骑访柴门，多谢清朝皂盖臣。肯为衰翁留竟日，顿令寒谷暖生春。论心便觉尘襟豁，刮目仍观妙句新。转盼又还成远别，相思后夜定伤神。
夫君自合代王言，暂寓空斋八九椽。尽日清谈挥麈尾，闭门危坐𦶟龙涎。诗囊遣兴随时赋，茗碗袪魔对客煎。看即除书催入觐，得闲登眺且欣然。
惯分符竹理疲民，来往贤星又两春。语到江山端有助，化行风俗自还淳。我知既去思何武，人叹无从借寇恂。别酒径须拼一醉，他时良会恐无因。
千里欢谣处处同，使君遗爱信无穷。不容昏垫为民患，解转凶荒作岁丰。治行好书循吏传，清声无愧古人风。九重想已知名久，看即黄麻出禁中。
在处人争馈五浆，风标端是紫微郎。已能遣兴追工部，更欲消忧对杜康。阐教暂烦临水泮，趋朝行见裛天香。老夫素乏惊人句，徒叹辞锋未易当。
人间无处避炎光，赖有湖山六月凉。清夜已欣天似水，长空还爱月如霜。我将乘兴拼沉醉，君苦怀归有底忙。试问今宵能饮否，更来月下对胡床。
雾卷云收月迸光，一时烦浊变清凉。怪来坐上深无暑，疑是山间已有霜。老去岂期身尚健，闲中且以酒为忙。故人若也坚辞醉，忍负良宵月满床。
人生安用惹闲愁，得暇何妨且少休。睡起径须烹北苑，兴来聊复上南楼。公庭渐觉日无事，田里仍逢岁有秋。满目江山还可乐，归心已动不容留。
新敞南楼百尺雄，一溪遥跨两长虹。青山叠叠登临外，碧瓦鳞鳞指顾中。倦客自怜如倦翼，归心长是逐归鸿。凭高幸与宾僚共，酒盏何妨为我空。
莫辞千骑小徘徊，共上凌歊百尺台。过雨江山新似洗，连天草树翠成堆。搜罗好景归诗句，断送闲愁付酒杯。对此愿公拼一醉，相逢能得几回来。
万里清光绝点尘，别来经岁镇如新。恨居平地去天远，喜上高台与月亲。正好赏心拼酩酊，不堪怀古倍酸辛。向来登此知何限，传到如今有几人。
簿书终日困拘挛，每到凌歊意豁然。千里日光斜照水，一川草色远连天。青山顶上玄晖宅，采石江头太白船。俱在目中浑可乐，何妨时复一扬鞭。
黄山高处敞层台，伊昔规模想壮哉。江上依然双阙在，日边不见六龙来。落花啼鸟空遗恨，翠竹青松且漫栽。先是老怀多感慨，每来吊古一兴哀。
百尺台前万顷宽，风烟缥缈隔尘寰。天浮江水兼湖水，云抹淮山与楚山。景物宛如图画里，星河祇在户庭间。登临莫作悲秋意，且对黄花一解颜。
宋武当年迹已陈，荒台寂寞几经春。一番栋宇从头葺，四面轩窗入眼新。陡觉江山增气象，更添风月愈精神。老夫无处逃炎暑，领客时来一岸巾。
秋来江月十分明，台上凉生气倍清。正好醉吟时自适，若为衰病日相萦。苦无佳况人空老，数尽残更梦不成。料想宾僚应笑我，鬓丝如此尚含情。
山如屏障阜如钟，中有巍巍古梵宫。六代兴王俱扫迹，一僧遗塔尚摩空。万松雪类长波挂，八水源从异域通。家在天台最深处，见山还忆故山中。
壮岁经行今白头，未容归老复来游。人如化鹤云间去，桥似垂虹天际浮。风月一川无限兴，烟波万顷不胜愁。三贤高躅何难继，犹抗尘容祇自羞。
松江桥畔阚名园，一别重游二十年。种德堂前松菊茂，浮天阁下水云连。同来朋旧今谁在，独去情怀祇自怜。若许拂衣从此逝，不妨长泛钓鱼船。
三十年前此宦游，经从偶得驻扁舟。回头岁月如驹隙，到眼风烟独虎丘。无复故人论旧事，却因陈迹惹新愁。此生未必能重到，且为斯堂更少留。
萋萋芳草遍池塘，叹惜韶华一半强。闻道名园千亩胜，来看浪蕊万枝芳。浑疑席上红裙拥，未让阶前绮帐张。坐客径须拼痛饮，要将一醉答春光。
万顷湖光一镜开，几人湖上散轮蹄。水明尽倒千岩影，沙软新成百里堤。草际已横烟雨艇，眼前无复稻粱畦。马侯遗迹依然在，顾我无功敢与齐。
闻道城东有故家，海棠初试万枝花。偶来花下烧银烛，还似空中散绮霞。园里高人全旷达，坐中骚客富文华。新诗已就惊人句，醉墨纵横似乱鸦。
野性平生酷爱山，好山不厌绝跻攀。感时又见三春暮，乘兴聊同一日闲。云出岫时迷古洞，鹿耕田处认禅关。自怜扰扰尘埃里，眼底欣逢水石环。
昔日危亭迹已陈，我来聊试运风斤。断垣无复生青草，旧观依然耸碧云。千里江山檐下见，一天星斗坐中分。他时有客来登览，应记当年老使君。
领客闲登木杪亭，坐来四面对峥嵘。野田散漫高低绿，湖水弥茫远近清。览胜喜穷千里目，放怀笑引百壶倾。酒阑未用忙归去，更看亭前海月明。
矫首江天正奉怀，一缄遥寄百篇来。颇闻新筑草堂就，仍对旧穿花径开。坐上好山长作伴，窗前修竹镇相陪。嘉君深得闲中趣，千里何时共一杯。
丈夫穷饿亦陶陶，肯使胸襟挂一毫。千古功名输慷慨，百年荣辱付酕醄。斗间古剑光芒直，雪后青松意气高。安得泊船沽美酒，月明相对读离骚。
四面楼成已壮观，兹楼仍更出云间。一条溪引五湖水，千里江分两岸山。是处风烟俱秀发，旧家气象顿追还。公余幸此同登览，一醉休辞酒量悭。
南州高士务躬行，不事王侯祇力耕。西岭已如刚节峻，东湖还似古心清。正惭老拙非良牧，安有仁恩及庶氓。若也当年能逐迹，他时容或可齐名。
东汉诸公孰最贤，南州高士独推先。蒲轮徒枉当年聘，尘榻从教尽日悬。吾道固应天未丧，此时争奈木将颠。栖栖尔辈成何事，那似清风万古传。
我来湖上访前贤，正值清秋欲暮天。十顷败荷欹浅水，千章古木锁寒烟。遍寻陈迹俱亡矣，独立幽亭祇黯然。清德照人增我愧，暮年独未返林泉。
三复诗翁白雪篇，渴尘俄得醉心泉。高人固已追摩诘，好句还应压玉川。快似凉风来木末，清如皓月出云边。呼儿好为藏巾笥，莫许闲人取次传。
向来从宦郑公乡，每遇清游坐有光。江上凭栏天一色，湖边舣棹木千章。眼前景物俱堪赋，心着家山独未忘。归到小西湖更好，观鱼何必远如棠。
滕阁秋屏已快哉，更登列岫少徘徊。溶溶一水檐前去，隠隠千帆坐上来。每恨长年成契阔，颇欣今日得追陪。能并四乐由来少，且对江山举一杯。
此邦已是富烟光，那更斯亭冠此邦。正向座中窥列岫，恰从檐下瞰长江。闲穿松径云生屧，宴坐蒲团月满窗。想得山人应笑我，老来强拥碧油幢。
昔日骄王镇此州，特营高阁瞰清流。一时杰出称雄观，千古争传作胜游。遍览遗踪容可想，回思往事却堪羞。时人漫说珠帘雨，空惹骚人拄笏愁。
高阁秋登第一回，顿令心目豁然开。山腾翠霭浮空去，水引清风入座来。九夏炎光今已矣，一时佳兴更悠哉。和君妙句如冰雪，想见胸中绝点埃。
向来高阁久成空，今日雕栏势尚雄。触影自怜人已老，题诗还愧我非工。江山满目长悲古，樽俎开怀幸对公。莫惜踌躇连日醉，此回别后几时同。
于门高处许谁同，杰阁新成气象雄。辉映万家增壮观，峥嵘百尺耸层空。一天风月登临后，千里溪山指顾中。此地旧多仙窟宅，对君疑是老仙翁。
我心祇是忆天台，欲去无从首重回。若得此时追五柳，绝胜他日面三槐。年年白发催人老，夜夜青山入梦来。纵有万钟非我事，何如且覆掌中杯。
山锁烟萝自古青，更临绝顶敞檐楹。前瞻江气连云起，回顾湖光照日明。坐久已惊毛骨爽，归来犹觉梦魂清。从今便拟休官去，梦伴幽人度此生。
闲驱小队出城𬮱，春色三分已二分。到处有花浑灼灼，望中无木不欣欣。故池尚想玄晖宅，荒草空悲太白坟。满目青山谁是主，独输高士卧烟云。
接得新诗喜有余，诗中字字说山居。固知还舍方为乐，亦悟浮名总是虚。无计林间闲放鹤，何时湖上静观鱼。我心万事都无累，祇欠归来得自如。
昔时乘障楚江边，信笔题诗度岁年。岂敢嘲风仍咏月，祇思问舍与求田。归心虽似陶元亮，句法宁窥孟浩然。多谢君诗过褒拂，愈令惭汗出如泉。
江城留滞两经年，强把诗篇拟昔贤。岂有高歌翻白雪，祇凭短句问青天。优人献伎徒供笑，丑妇添装岂解妍。君欲学诗须学古，不应读此向窗前。
老去逢春倍感时，兴来聊复对芳菲。月明更觉花枝好，风动还惊雪片飞。一笑休辞今夕醉，四并须信古来稀。乘闲莫惜频相过，要共携壶上翠微。
要同佳客濯清泉，却下危楼上画船。拭目已看云际月，洗心还爱水中天。更无暑气侵尊俎，但有薰风入管弦。我欲就闲行作别，且拼一醉共陶然。
欲觌英标慰此怀，既推印绶尚裴回。心驰岩壑吾将老，目断云霄君不来。清夜漫劳蝴蝶梦，重阳已负菊花杯。傥能谅此拳拳意，胜似心颜相对开。
老来犹未返林泉，终日区区亦可怜。拟扣玄关求至道，喜披云笈探真筌。他时使我离尘境，今日由君结妙缘。莫谓骨凡难变化，丹成鸡犬尚升仙。
不见高标动浃旬，寸心如渴欲生尘。春深渐觉梅花老，风暖还惊柳色新。对景想题诗句满，开怀应把酒杯频。扁舟前后空相望，安得从容笑语亲。
高牙大纛拂层云，樽酒相逢楚水滨。千里江山俱入眼，一天风月解留人。横吹玉笛渔船晚，醉拥金钗绮席春。此地谪仙归去后，谁知今日兴尤新。
喜对东风玩朵云，按行知已遍淮滨。论心我正怀良晤，乘兴公应继昔人。采石江头天欲霁，凌歊台上物长春。从容傥许留牙纛，看取姑溪岁事新。
有志男儿走四方，怜君羁旅岁时长。数千里外干微禄，三十年余返故乡。老著青衫唯可恨，光生白屋亦非常。时来会有抟风便，莫道穷途便感伤。
去秋已作送君诗，岂意淹留复许时。端为九重忧岁歉，故令六辔缓归期。万人全活俱安业，二麦收成足疗饥。此事一归君妙画，阴功当自有天知。
乡闾人物久凋零，辈行如君却老成。自合怀铅居册府，若为栖棘向江城。簿书且作三年计，事业当为万里程。林下贤人如未泯，尚期拭目看飞鸣。
羁怀索寞苦难禁，赖有良朋与盍簪。同志自怜今日少，知心谁复似君深。哦诗喜得江天句，把酒愁分岁暮襟。莫恋故山乖素约，春来准拟共登临。
不惮驱驰半驿间，劝耕聊复到禅关。耳根暗泻潺潺水，眼界横陈叠叠山。已喜新来春事好，还嗟老去世涂艰。洪崖幸尔心相契，此后何妨数往还。
家家门外与墙头，叠足排肩看我游。出郭不应祇独乐，劳农端欲与同忧。偶逢佳处宁空过，纵迫归时亦暂留。惭愧高轩远相过，聊持杯酒当茶瓯。
试数中兴社稷臣，独公名德冠簪绅。合依衮绣归双阙，却拥旌幢帅七闽。帝欲十连均雨露，人思四海静风尘。会须展尽经纶手，总把安危佩一身。
去年趋召偶同时，每喜蒹葭玉树依。伟论峥嵘从古少，高怀恬退似君稀。身游紫禁方持橐，心着青山便拂衣。顾我滞留徒有愧，扁舟何日送东归。
三抗封章未得归，故山归梦每飞驰。羡君却向林泉去，愧我犹为印绂縻。忙里光阴能自惜，静中气味许谁知。祇疑天靳清闲福，丹诏还催上赤墀。
天心轸念国西陲，妙选廷臣下赤墀。要布宽仁慰雕瘵，用资根本济艰危。九重眷遇风云会，万里威名草木知。此去愿罗天下士，归来共立太平基。
驿骑骎骎犯露霜，定知遐俗喜生光。千官弩矢迎郊外，百姓壶浆夹道旁。要使远谋安井邑，尽令诸将守封疆。更将余力筹边策，归日收功坐庙堂。
此时狂敌合灰飞，致我天王下紫微。士马生风增锐气，旌旗蔽日耀皇威。愧无一策裨黄屋，滥逐千官扈赭衣。智略如君宜有用，周行指日看来归。
有志男儿自不同，出门慷慨气如虹。远谋尚欲安天下，小试何妨佐汉中。此地从来为重镇，乃翁还更有遗风。一行莫起徒劳叹，看即人歌别驾功。
不劳斋戒绝膻荤，闻已潜通妙众门。此道能明从古少，今朝正要与君论。十年未免忧茅塞，一诣终期破枣昏。纵有香醪堪寄远，何如相对倒清樽。
彯缨谁不是王臣，抗志如今有几人。坠典固尝深探讨，颓纲犹未许弥纶。拟归旧隠消残腊，旋买新田作好春。圣主搜扬方侧席，不应无术济生民。
参军已去作飞仙，俊逸声名久不传。千古家风期尔振，一时句法许谁先。心惟酷好佳山水，手不停披旧简编。想得锦囊应是富，年来知有几千篇。
人生出处苦难全，老矣安能了世缘。聊向此时看捉月，敢希他日上凌烟。行吟虽愧无新语，坐食犹欣有故廛。若得放归多种秫，不忧长欠酒家钱。
西山千仞郁崔嵬，寺在山椒胜处开。暇日久思乘兴去，中春始为劝耕来。屋头水色青如染，檐外岚光翠作堆。幽赏未穷天已暮，驱车欲去更徘徊。
污河积水困薰蒸，开凿那知不日成。野水尽从檐下过，客舟还傍市中行。江山自昔天然秀，人物从今分外清。本为此邦开眼目，老夫双目亦增明。
草庐高卧几经春，被褐深藏席上珍。已自闭门甘澹泊，不妨琢句自清新。我惭老去同流俗，日念归来作野人。此后埙箎酬唱罢，因风见寄莫辞频。
无补公家祇主臣，但思高卧故山云。宦游耻蠹太仓粟，归去贪羹碧涧芹。喜得醇醪堪饮客，还惊妙句更超群。速来共为梅花醉，趁取枝头香正芬。
华发萧萧日夜疏，奔驰不止欲何如。得抛印绶心方适，归见湖山气始舒。世事转头如蝶梦，人生到此似蘧庐。我今已作终焉计，却悔当年赴鹤书。
当涂连岁看烧灯，又见洪都烂满城。紫陌人疑春欲晓，清宵天放月争明。老逢好景知能几，暗数流年祇自惊。亦拟樽前成一笑，吾衰无复旧心情。
星斗潜移下九天，满城如昼酒如泉。当时行乐陪千骑，今日重来恰十年。灯烛光中春更好，绮罗丛里月争妍。诸君莫惜长鲸量，要向樽前中圣贤。
我家还分有园池，正愿春迟春又归。风扫花枝犹隠约，日烘云影渐熹微。客来但欲拼同醉，事往何须叹昨非。自念生平鱼鸟性，又思川泳与云飞。
不堪岁岁送青春，消黯浑如失所亲。短句吟成犹恨别，清樽买尽不辞贫。兴来直欲游三岛，老去何由驻二轮。赖有君能知我意，肯来同作送春人。
春来纵使日衔杯，老去逢春能几回。幸有良朋同雅集，不妨烂醉罄余罍。羞看落絮愁盈抱，强对残花泪满腮。惆怅又为经岁别，莫辞花下少徘徊。
淡烟笼水一溪虚，别有风光在野庐。幽哢唤人回远梦，落红铺水失清渠。此生得酒休辞醉，今日何人是奠居。正向东山念萧索，筠筒烦寄指南车。
策杖郊原信步行，沙边春水半涵清。花开旧树香仍在，燕葺破巢功未成。世路十年尘土面，春风万里鼓鼙声。从今准拟开怀去，到手荷杯莫厌倾。
闻道他邦尽祷祈，沛然膏泽尚迟迟。有年已是天私我，连日那堪雨及时。声入万家添喜气，凉生千里解炎曦。也知造物恩难报，且采欢谣缀小诗。
使君盛德格皇天，奔走群龙雨霈然。坐使槁苗成茂实，潜将丰岁换凶年。荷锄野老欣嘉应，抱瓮田夫得晏眠。拟倩乐工弦盛事，山城那得有师涓。
千里焦枯顿郁苍，邦人宁复虑年荒。大田一雨浑沾足，邻壤群偷更伏藏。治郡羡君端有术，救民愧我独无方。夜来复诵新诗句，叹赏徘徊月转廊。
良田方苦莠骄骄，甘雨如何閟九霄。贤守治声喧道路，圣君德泽播黎苗。宁容赤地炎威炽，果见青天旱气消。昨夜东皋已沾足，康衢满耳沸歌谣。
铃斋坐啸不为颇，愁叹翻然变咏歌。千里正忧无旧谷，一朝俄喜浃新禾。云师蔽日如张帜，雨阵横空似拥戈。我忝郡丞何所补，但将新句对松哦。
膏泽愆时愧已深，敢期诚意达天垠。片云忽送千峰雨，一气潜回万壑春。顿觉老农生喜色，坐令凶岁变佳辰。忧民虽切功何有，坱圠无私荷大钧。
麦熟蚕登处处同，万家举首谢天公。尚忧六月旱为虐，却喜连宵雨已通。万事自知成老懒，一心祇是愿年丰。从今准拟添新酿，要使樽中酒不空。
阴长阳消帝怒深，尽驱赫日扫群阴。却疑枉致一秋旱，聊复霈为三日霖。陇亩共知成乐岁，里闾谁不起欢心。朝来幽鸟知予意，亦向檐前作好音。
去岁饥荒特异常，那知今日便丰穰。田畴雨足经时润，院宇风生着处凉。老去我方辞五斗，秋来谁解积千仓。从今闾里无艰食，会见家家酒熟香。
旱魃为灾害有秋，焦枯满目使人忧。片云忽向天边合，一雨俄惊地上流。尽道槁苗须半活，如云晚稻可全收。老农两手齐加额，且免流离过外州。
夏旱连秋又及冬，大田高下总成空。千仓已失三农望，一雨欣闻百里同。青入平畴看麦秀，绿回枯沼喜泉通。从今得免填沟壑，皆谢天公惠困穷。
冬暖曾无欲雪天，正忧饥馑在新年。忽闻夜滴檐前雨，便觉春归郭外田。千里已知俱乐只，一尊亦拟共陶然。其如使者拘台制，不肯花间听管弦。
秋来日日困骄阳，正欲斋心问彼苍。倏尔四郊云气合，霈然一夜雨声长。三农已有仓箱庆，万室还欣枕簟凉。幸值故人来过我，尊前莫惜醉淋浪。
自怜齿豁与头童，心事都非少壮同。那更闭门听夜雨，不容步屧趁东风。胜游尚喜朋簪盍，痛饮宁辞酒盏空。只恐酒醒归兴动，愈令倦客忆山中。
自叹苍颜不复童，幸然三老此时同。登高能赋多佳咏，把酒论文有古风。可恨雨师频作恶，直疑春事遂成空。愁来不用殷勤劝，已判花前为一中。
我心虽老尚如童，春到惟思笑语同。正欲对花歌且舞，那知通夕雨兼风。千畴固喜俱沾足，百卉还愁一扫空。安得晴天开万里，缓行花下豁胸中。
朝来一雨洒炎光，陡觉园林处处凉。烟柳数行萦翠带，风荷十里拥红妆。莫忧镜里朱颜改，且喜壶中白昼长。只恐吾衰无此福，不容终老水云乡。
积阴初散雨初收，一解霖霪十日忧。已见郡条平似水，不妨官舍冷如秋。年来触绪无佳思，老去同僚得胜流。更喜丰年消息好，从今还遂稻粱谋。
久雨无聊喜乍晴，尚余春色到檐楹。杨花飞去今无力，燕子归来似有情。静看游鱼波面跃，闲随野鹤竹间行。世缘到此消磨尽，只欲徜徉度此生。
人言三白兆丰年，四白欣逢向腊前。细糁芦花初着地，乱飘柳絮忽漫天。雅宜领客登台上，正欲开尊向酒边。乐岁幸君同赋咏，若为归棹遽翩然。
腊中三白几年无，今岁呈祥事可书。披得一蓑方入画，翻成双带又随车。共惊飞絮迷清昼，更觉同云满太虚。忆昔读书灯火少，喜穿窗牖映吾庐。
腊尽东君已报春，雪花犹未敛轻尘。二天默祷浑如响，一夜呈祥觉有神。千里妖氛应洗涤，万家喜气欲轮囷。试询治行今谁最，屈指公为第一人。
透户穿帘到眼边，陡惊滕六逞威权。御寒我独忧无褐，得饱人皆喜有年。已见欢声腾比屋，好将盛事被丹弦。此时且莫孤清赏，早晚除书下九天。
春来何事尚凝严，一夜空庭霰雪兼。坐久罗衣惊顿薄，更阑杯酒觉频添。旋消疏滴檐间雨，更看平堆地上盐。谁道东风回暖律，韬霞掩日不容觇。
糁遍山巅与水涯，天公着意做年华。要令腊里呈三白，时向空中散六花。勒住玉梅还可恨，妆成琼树却堪夸。须知造物忧民切，预把丰穰报万家。
雪意初疑作不成，才飞数片又还晴。正思润泽沾千里，忽见缤纷满一城。凋郡共欣消沴气，老农相庆沸欢声。我将尽把姑溪酿，要与邦人乐太平。
冻云黯淡浩无涯，雪阵横空势欲斜。入户有人疑柳絮，绕园无处认梅花。举头顿觉青山老，扑面还惊绿鬓华。我醉未眠愁酒尽，挈瓶来问尔东家。
陡觉同云翳四山，卷帘聊复望江干。举头喜见迎春雪，抱膝从教彻地寒。预卜丰穰知岁乐，潜消瘴疠想民安。一樽正欲同清赏，咫尺胡为会合难。
六花一夜降中天，飞绕吾庐顿满前。幻出仙家新窟宅，疑非尘世旧山川。但惊岩上青松老，不见天边白雁连。赖有瓮头新酿熟，何妨沉醉度残年。
我爱平湖绕碧山，山光倒碧到樽前。同云何事迷千嶂，飞雪俄然蔽一川。纵使玉楼从地涌，便教银阙与天连。到头幻化非真实，争似湖山耐岁年。
冻云垂地木停号，六出飞花遍九皋。已见随车翻缟带，还疑纵猎散风毛。幽人乘兴空回棹，公子无言独拥袍。顾我年来诗思涩，强吟冰柱愧才高。
天公着意做元宵，陡使新春乐事饶。已放金莲开陆地，更疑银阙下云霄。坐中星斗浑相照，庭下琼瑰更乱飘。佳客莫辞通夕醉，要令来岁记今朝。
满城着地折红莲，天使今宵乐事全。已是雪中千里白，更兼月色十分圆。胡为佳客犹辞醉，正恐明年未必然。我欲乞身归去也，悬知此酒是离筵。
岁晚端居寂寞滨，雪花零乱更愁人。卷帘已觉青山老，入座仍添白发新。写景自怜佳句少，论交还喜宿心亲。来诗况复清如雪，想见吟成泣鬼神。
冬暖方忧雪意悭，俄然飘洒到人间。夜闻便谓迷三径，晓看依然在半山。明日既容残腊去，今朝已是迫春还。如何滕六浑无意，不上云霄叩九关。
向晚欣逢霁色开，方思花下共衔杯。一时雨雹排檐急，万里风云卷地来。扫荡千花真可恨，摧残二麦亦堪哀。赏心乐事俱休矣，惆怅青春去不回。
来守孤城忽两期，可堪登眺又斜晖。经春不见流鶑语，终日唯看乳燕飞。风舞新荷青袅袅，烟笼细柳绿依依。此邦纵美非吾土，莫怪山翁只念归。
新凉初入我庭中，满座清风孰与同。已喜故人来聚首，那堪明月更当空。满倾浊酒休辞醉，剩作新诗莫讳穷。屈指如今诗酒社，有谁胸次得如公。
虚度中秋颇动怀，今宵却再上高台。强延风月虽聊尔，一对江山亦快哉。小子仍携竹叶至，同僚还折桂枝来。老夫为尔牵诗兴，笑向花前覆一杯。
危楼百尺俯层城，烟敛云收眼更明。四面月华千顷白，一天秋气十分清。昨宵欲见浑无计，今夕相看似有情。又值病夫慵对酒，赏心乐事信难并。
雨歇云收天意回，放教明月下天来。为怜病守怀三径，故遣姮娥荐一杯。坐上宾僚方共集，城头更漏莫相催。来年此夕知谁在，对月何妨笑口开。
老向江头强剖符，梦魂长是绕吾庐。正惭我未成归计，却羡君先遂隠居。湖上烟云常缥缈，园中花木总扶疏。他时尚冀相从醉，剩把鸱夷载后车。
两驰章奏叩天关，只愿归来老故山。愧我尚留牵吏役，羡君先去得身闲。冥鸿已逐高风举，倦鸟终随落照还。尚拟杖藜寻旧约，雁峰深处共跻攀。
和气融融动白苹，欢传千里政方新。若为摆落游珍馆，不顾悲啼拥画轮。鲸海无津堪纵目，雁山如旧足怡神。愿言分我闲中趣，已问君王乞此身。
欲留车骑少徘徊，归兴那知苦见催。只许霜前同把菊，不容雪里共观梅。今朝对酒休辞醉，明日有怀谁与开。别后愿言无爽约，菊花开日又重来。
丹成人去几经年，怪石峻嶒树曲拳。超脱每思攀逸驾，沉迷无奈缚尘缘。胜游徒有骚人咏，绝景难凭妙笔传。投绂归来应未晚，尚期一访洞中仙。
来守江山恰二年，同僚何幸得诸贤。屡邀风月供吟笔，几度江山棹酒船。自分衰颓今老矣，可堪离索更凄然。青云有路平如砥，公等应须早着鞭。
三年江上守孤城，日日思归去未能。虽愧憩棠无惠政，却欣伐木有良朋。花开后圃春同醉，月满高楼夜共灯。别后要须俱自爱，从今拭目看飞腾。
直气如君世莫双，笑人老死利名场。一言龃龉身虽去，万口咨嗟道愈光。舌在何妨居泽国，时来会见佐岩廊。人间荣辱浑休问，日饮醇醪计亦长。
龙山陈迹已成灰，尚忆当年戏马台。我幸偶陪黄菊醉，君应亦向白衣来。风高日朗三秋霁，野旷天清万象开。好对良辰成乐事，若为不饮竟空回。
老子年来百念灰，尚怀月观与风台。良辰祇恐转头过，好景还欣入眼来。几席坐穷千里胜，轩窗高揖四山开。公余不厌频登眺，要伴诸君醉百回。
残年脚力已摧颓，不谓登高尚可来。每恨故人多爽约，那知今日共衔杯。挪挲黄菊香仍在，怅恨朱颜挽不回。君若此时犹惜醉，酒怀更待几时开。
吾家小阮亦贤哉，又得携壶为我来。应念难逢重九节，要陪痛饮十分杯。头添白发那能久，眼看黄花有几回。颇恨病衰鲸量减，只将笑口为君开。
行尽天涯鬓欲霜，又来姑孰过重阳。试登翠𪩘邀珠履，更唤红裙侑玉觞。野菊有花供客眼，公庭无事恼人肠。诸君莫惜长鲸量，且伴衰翁入醉乡。
晓从千骑越重𬮱，轧轧篮舆渡古津。万叠青山烟漠漠，一溪寒水石粼粼。笑携红袖寻莲社，醉折黄花上葛巾。此会从今成故事，他年应记座中人。
故人平日号推诚，然诺应当作世程。已是赏花频爽约，若为把菊又渝盟。诗成本拟君相和，酒熟当怜我独倾。惆怅死生犹未隔，如今先已见交情。
登临端欲赏秋光，病眼昏花怯太阳。老去不堪逢节物，愁来聊复近壶觞。沉迷有腼尘埃面，感慨空存铁石肠。已是思归无可奈，更来高处望家乡。
九日长年客异乡，今年又复到南昌。眼看黄菊依然好，心着青山祇自伤。已是岁华成晼晚，可堪秋色更凄凉。诸公不用羞吹帽，且试登高共一觞。
晓驱千骑出郊坰，极目江天万里晴。风入鼓鼙声益壮，日烘旗帜色增明。安边虽是难忘战，和众由来在戢兵。但愿从今烽燧息，早归林下看升平。
大阅归来日未西，柳丝摇曳草萋迷。桑开蝉翼枝方绿，麦露虾须穗半齐。池面新荷争出水，道傍飞燕竞衔泥。风光撩我归心动，犹喜初无杜宇啼。
肩摩袂属拥如山，夹道争看大阅还。无限儿童齐拍手，几多父老尽酡颜。八方共乐青春好，我亦常欣白昼闲。无奈老来归念重，梦魂夜夜绕乡关。
东郊雨后好风烟，大阅归来意豁然。十里旌旗明照日，九衢鼓吹闹喧天。酴醿开也浑如雪，杨柳飞来总是绵。景物眼前虽不恶，老来无奈忆林泉。
懒散无堪合杜门，十连帅阃若为分。仁风尚可扬千里，勇气安能作六军。戈甲纷纷徒曜日，旌旗猎猎漫连云。归来夹道人争看，应笑苍颜老使君。
我家千树正芬芳，不见羁怀已倍伤。岂谓幽姿怜索寞，亦来孤馆伴凄凉。追寻尚想年时侣，披拂还同故里香。花下光阴能有几，若为飘泊向江乡。
抱疴三月未能瘳，乐事都无祇有愁。忽觉天香参鼻观，顿令病客展眉头。拟招宾佐同欢赏，奈怯壶觞且罢休。却忆向来无事日，年年花下醉千秋。
衰病无悰日日加，喜君来自帝王家。素娥正驾一轮玉，老桂方开双树花。置酒虽欣陪重客，侑樽还愧乏名娃。莫辞今夕如泥醉，须念明朝各一涯。
晚凉领客泛涟漪，境胜形容颇费诗。人自红莲丛里过，舟从绿柳岸边移。兴来滞思俄然豁，坐久烦襟顿觉披。佳客要须拼一醉，莫辜风细月明时。
报言宗族竞寻芳，共到吾庐赏海棠。亭下定知春烂熳，花间想见醉淋浪。长年心着神仙窟，此日身縻云水乡。苦恨欲归无羽翼，夜深魂梦只悠飏。
连年踪迹滞江乡，长忆吾庐万海棠。想得春来增艳丽，无因归去赏芬芳。偶然担上逢人卖，犹记樽前为尔狂。何日故园修旧约，剩烧银烛照红妆。
岁岁梅花破腊开，赏花尝记坐苍苔。今年似觉寒犹未，昨夜不知春已回。喜有暗香供雅客，可无佳句助深杯。须知不比闲桃李，莫把金刀取次裁。
化工一夜报春回，雪里南枝已渐开。不与凡条鬭红紫，独将孤艳照池台。胜游滥缀蓬山侣，高唱宁追郢客才。多病自怜心尚在，不辞岁岁为君来。
经年不见梦魂飞，依旧仙装淡薄衣。玉骨已无尘俗气，冰姿还耐雪霜威。携壶正欲酬清赏，策杖何妨历翠微。莫惜对花拼剧饮，看看风雨卷春归。
山头飞雪已漫漫，云散须臾复见山。踏雪不辞来野外，爱梅须遍走林间。为怜孤艳思经目，拟索疏枝笑解颜。师肯相过宜及早，预愁花点绿苔斑。
雪到梅开恰欲漫，扶藜得得绕湖山。折将冷蕊疏枝去，浸在明窗浄几间。一见已堪资琢句，细看还足助怡颜。只愁冰艳相侵逼，映得衰翁鬓愈斑。
清寒池馆静沉沉，惨淡江梅弄晚阴。雪里有谁能载酒，花前无语自伤心。低枝似欲迎人笑，清赏何妨倚树吟。况有争妍佳句在，愈撩诗思不能禁。
一冬准拟赏江梅，直至如今始见开。已怪轻寒勒春住，更忧横雨把花摧。相携且看枝头雪，共坐聊倾树下杯。况是公庭无个事，何妨一醉习池回。
经年不得见江梅，绕树行行日几回。已拟开时拼径醉，其如病后怯衔杯。伤心不觉成三叹，忍泪犹能强一来。顾我已衰无酒分，从今花更不须开。
不惮行行雪满巅，要看与雪鬭清妍。开花虽在三冬杪，结子还居万木先。水浅横斜聊自见，夜寒幽独有谁怜。君诗况与梅相亚，传写惭无十样笺。
尽日经行不见梅，竹篱茅屋漫徘徊。无时得遣愁怀去，有底能教诗思来。遥想故园应好在，不知今岁为谁开。何时花下还如旧，一笑相看把酒杯。
行尽山冈喜见梅，停骖深欲少徘徊。那知急雨连天暗，更有狂风卷地来。无计略临花下坐，却嗟空向眼前开。行人赖有尊中绿，遥想孤芳寄一杯。
闻道前村梅已开，有心踏月共徘徊。谁知白日匆匆过，竟阻青鞋得得来。席上相逢如有旧，尊前伫立恨无媒。楼头且莫横孤管，我欲今宵醉百杯。
一枝昨夜雪中开，报道江南春信回。自与东君私有约，不须驿使寄将来。风姿端是飞琼侣，标格宜为弄玉媒。莫惜移尊来月下，要看疏影落金杯。
平生相见即眉开，几遣车停马首回。窗外每怜随月到，竹边还喜过墙来。寒香入坐如相觅，幽艳迎人欲自媒。不负此花惟有醉，殷勤且覆掌中杯。
我赋梅花逼古人，人疑和靖是前身。祇思长向花前醉，不厌闲来树下频。俗眼但知夸洁白，老怀端是爱清真。大家管领须宜早，莫待飘零作地茵。
君与吾游积有年，未曾同醉海棠前。如今君乃先春到，似赴花朝岂偶然。已是诗中参造化，何妨花里见神仙。暂归莫负重来约，未及春风便着鞭。
十分拟共醉花枝，底事君来苦后期。芍药阶前犹烂熳，酴醿架上已离披。春归又是辜杯酒，老去还应惜岁时。今日要须拼酩酊，从教人笑赏花迟。
别来长恨见无时，不谓相逢总泣岐。愧我滞留身已老，怜君偃蹇宦犹卑。思归正续孤松赋，溢美空传瑞麦诗。万事从今休更问，祇知痛饮是吾师。
山中鹿鹤久相疏，恨不归来与汝俱。飞舞尚如前日否，奔腾还上后山无。不闻警露来庭下，犹想衔花近座隅。叹我素钟山野性，从来与汝本无殊。
方安林下乐樵渔，底事牵来剖竹符。道院固知人少讼，丰年何幸俗多娱。闲随野鹤穿花径，静看游鱼戏玉壶。却愧此身犹束缚，未能归去老江湖。
自顾迂疏不入时，朅来此地亦何为。游从断绝凭谁语，踪迹飘零祇自知。方喜朋簪今复合，却惭酒盏但空持。何时得遂归休去，把手临流共赋诗。
丐闲章上早知还，卓荦高风岂易攀。阔步未归龙尾道，胜游先到虎丘山。千寻古木轩窗外，一缕沉烟几席间。况是登临有佳客，何妨终夕对孱颜。
不将有限逐无涯，聊为寻幽驻使华。千古山川埋剑气，半空台阁雨天花。终期香火参同社，且赋新诗寄作家。归晚不须添列炬，预愁惊散暮林鸦。
心地荒芜旷几春，朅来邂逅共耕耘。交情正喜清如水，归兴那知去似云。百首漫劳频寄远，一樽终拟再论文。胡为竟尔乖前约，寂寞车音杳不闻。
妙龄才藻擢文犀，声价何须待品题。独狍孤衷长拱北，拟摅妙画欲平西。五年不见心如渴，一笑相逢醉似泥。我老已为林下计，看君平步上云梯。
洒落胸襟有古风，日临清泚面巃嵸。不堪世路千重险，直与溪流万折东。刮眼相看言有味，倾怀一笑兴无穷。何时同访连樯老，快意觥船一棹空。
郁郁愁怀不自倾，时时倒指勘归程。情知岁月来无几，心着湖山去未成。恶语岂能赓绝唱，故人聊欲话平生。颇思共索梅花笑，点检枝头半吐英。
日在桑榆势欲倾，此时那可更贪程。屡凭熊轼惭无补，新葺燕巢欣有成。便好弃官还故里，不妨把酒乐余生。经纶事业须公等，看即持荷侍迩英。
有花须折酒须倾，少日追欢不计程。老去自怜心易懒，时过还恐道难成。城头又是暮云合，江上何时春水生。早理扁舟归去好，故园犹有万红英。
当时邂逅已心倾，别后逢人问去程。顾我拙疏非世用，喜君明悟自天成。十年不见怀芝宇，一笑相逢付曲生。暂尔就闲宜自爱，上方着意擢豪英。
寒士叨尘分已逾，不为归计待何如。暮年光景那能久，浮世荣华总是虚。此去直须甘澹泊，个中元自有乘除。因公拈起余君话，愈使衰翁忆故庐。
鸥鹭相疏雁鹜亲，簿书丛里度光阴。尘埃已觉胸中满，霜雪还从鬓上侵。尽室修途方在念，连宵苦雨若为心。明朝傥得成团聚，有酒从教取次斟。
方与晴窗爱日亲，若为天又作重阴。年来已是忧思过，老去那堪疾病侵。默数七旬宁几日，更添一岁愈惊心。喜闻已办周身具，对酒何妨且满斟。
圣君图治事如何，但见风云气象和。公似一夔奚翅足，我如乘雁岂加多。西郊索索飘黄叶，南浦鳞鳞起绿波。今日邮亭休恨别，行看麻制草銮坡。
七十康强自古稀，年登八秩有谁宜。寿钟贤母人难及，庆袭佳儿世共知。荣养已为人子范，清规还作女流师。彩衣更戏兰阶下，遥想慈颜笑解颐。
伤时已老壮夫颜，可使分携一日间。细细梅花薰别酒，依依寒日淡前山。由来世上知音少，况是人生会面难。他日诗成能念我，寄来莫放驿筒闲。
儒冠鼎盛缙绅多，海内如今数永嘉。士习艺文争擢第，君明经术合传家。莫言黄绶官犹小，须信青云路不赊。好上汉廷晁董对，要令吾道益光华。
闻道诸君上玉京，一杯聊复话离情。青钱既中三年选，黄鹄须看万里程。欲向他时成远器，要从今日立修名。吾君锐意图兴复，好把嘉言对集英。
家世登科能几人，两人今岁奄沉沦。不应天遽衰吾族，会见时当发汝身。联辔莫辞金镫冷，夺标争鬭锦袍新。还须益励青云志，门户何忧不再振。
经术传家几缙绅，孙吴决策旧无人。上将用武方留意，汝始程能遂发身。伫展六韬登上第，更资三釜及偏亲。两科自此增双美，何患衰宗不再振。
昔年三榜偶联荣，人道吾家好弟兄。更喜鸰原俱有子，还来雁塔再题名。衰宗正恐儒风坠，晚景那知好事并。老子已为归去计，从今看汝奋鹏程。
老矣何堪剖竹符，频年强出应时须。腰间谩佩买臣印，月下同游贺老湖。白雪已知人寡和，清风还忆醉相扶。十洲三岛登临处，能记稽山病守无。
风烟浩荡甬东州，方羡公为烂漫游。岂料连宵垂雨脚，未容杲日出云头。扶藜登眺心应在，隠几吟哦趣更幽。遥想乍晴须痛赏，诗成还肯寄来不。
屡试乘轺与把麾，笑谈自可解重围。暮年强健人争羡，平日刚方世所稀。国步尚艰端有赖，君恩方渥未须归。时清益展经纶手，直上岩廊秉政机。
边敌临江强指麾，狂图欲效白登围。一朝殄灭妖氛浄，万里欢传盛事稀。故国山河看克复，中原父老徯来归。六飞便好乘时进，顺取天心莫失机。
晚来清跸驻旌麾，月色分明彻四围。对景已欣群动息，仰天还觉众星稀。如今路入中原去，看即春从上苑归。况是升平时节近，一尊相属且忘机。
簿书终日叹徒劳，俄喜相看有故交。抱道尚稽怀印绶，安贫还不厌衡茅。草庐谁识真龙卧，阿阁行看彩凤巢。归去不妨深闭户，静听修竹晚风敲。
涉世无堪足乱离，萧萧风雨一声鸡。故人别后乾坤窄，三径归来草木迷。黄鸟翩翻思出谷，老龙头角尚蟠泥。一尊浊酒无人共，又是悲吟到日西。
一雨连宵继日倾，岂容吾子语归程。我为千里政方暇，子寓三年学已成。要把老怀倾倒尽，忍令别恨等闲生。江城先自伤牢落，况失一时人物英。
平生懒病苦难医，长为家山咏式微。投老但思抛世网，非才安敢近天威。不堪人事来如织，况复年华去若飞。胸次万端谁与语，何时玉麈对君挥。
青衫晚得自蟾宫，簿领虽卑道自隆。不为小官忘大计，要从旧学着新功。忽来书札情何厚，细读诗篇句更雄。还忆去年相聚日，风前月下酒频中。
不学群儿事诡随，世途虽险此心夷。人生富贵谁无分，男子功名自有时。好称良辰聊适意，莫因末路辄兴悲。山寒已有梅花放，想见寻梅日有诗。
葭灰管里气初浮，阳长阴消不自谋。吾道穷耶当复泰，此身老矣不禁愁。得闲正好寻诗社，乘兴何妨上钓舟。拟待梅开同胜赏，且宽归兴少迟留。
千龄景运适相符，况复才华世所须。腾蹋自应登馆殿，滞留谁谓尚江湖。从来太瘦缘诗苦，想见闲行信杖扶。闻道朝来病良愈，高轩还解出门无。
早已相从海上州，朅来鉴水又同游。驱驰官路俱华发，缱绻交情异白头。公即横翔层汉去，我将归卧故山幽。连宵月色如明昼，乘兴还能过我不。
为别多年不记旬，雪中闻到喜难陈。尚稽良会心如渴，频展新诗手欲皴。和寡莫追歌郢客，兴来还愧泛溪人。要须早了官中事，趁取元宵作好春。
老去光阴有几旬，到官俄见岁华新。陡惊懒慢随年长，更觉衰残畏客频。愧我方为牵俗士，羡君欲作独醒人。相逢未用辞归去，且向双溪醉早春。
已是头童懒整冠，尊前犹欲强追欢。浮生得满七旬少，乐事能并四者难。闲去稍知心地适，兴来殊觉醉乡宽。入朝更诵公诗句，两腋风生盛暑寒。
扁舟西去气凌云，坐看鱼龙跃浪纹。风起白苹初日晚，霜雕红叶欲秋分。忘机鸥鹭情相狎，入笔江山句不群。正恐功名来追逐，烟波深处未留君。
一笑同登卷雨楼，相欢曾记昔年不。几凭诗句论心曲，屡折花枝作酒筹。醉里忘形俱可乐，别来握手两无由。何时倾倒还如旧，月下花前恣献酬。
临别殷勤赠我诗，一披何喜得如之。怪来笔下能高妙，元是胸中自崛奇。长恨顷时才一面，方欣今岁展双眉。明年莫负论文约，要向新元副所期。
竹篱茅舍旧同居，不见冰姿恰岁余。别后有谁亲几席，朝来忽喜映阶除。雪中有酒宜相就，月下无人肯自疏。端与岁寒长有约，不须青帝更吹嘘。
醉卧空斋静绝人，夜阑霜月白纷纷。寒生枕上浑无梦，声到窗前疑是君。玉轸谁家调古曲，铁衣何处角孤军。羡君写入新诗里，清壮还应过所闻。
先生岂是傲当时，知向名场早识机。扰扰半生蝴蝶梦，休休今日绿蓑衣。笔端信有江山助，醉里从教日月飞。应笑蘧生回首晚，才知四十九年非。
达宦吾乡旧罕闻，跻荣两禁止三人。二公嗟已归长夜，一老知能得几春。轩冕但堪遮俗眼，湖山正好乐天真。不妨日日花前醉，已是行年及七旬。
郁郁葱葱瑞气新，中兴周室复生申。半千休运逢良月，十二祥蓂表庆辰。自有元勋书史册，漫留遗爱及邦人。愿同四海跻仁寿，剩赏蟠桃几万春。
人生七十古来稀，我幸君今及见之。教得子能传素业，养成孙亦守清规。禀生坎坷今当泰，积善初终志不移。白首喜为林下伴，愿从今日到期颐。
已是年龄及七旬，田园稍给未全贫。儿孙初识传儒业，世俗还称作贵人。门外湖山浑可乐，沙头鸥鹭更相亲。莫将尘事干吾虑，已向君王乞此身。
迂疏如我世间稀，自笑于时百不宜。但欲平生无鬼责，岂期长命有天知。七旬虽慰白司马，三黜空惭柳士师。多谢君诗远相庆，一披顿解老人颐。
坐阅流年已七旬，从前忧道不忧贫。肯教世指为痴汉，只愿乡称作善人。老去固应忘物我，归来岂是负君亲。尝闻知进须知退，庶得终全不辱身。
乞得行年到七旬，归田不问富和贫。初非洁己为高士，但欲颐心如古人。每对青山常意适，才逢白叟便情亲。静中百念俱灰灭，识破浮生梦幻身。
封章上达已经旬，所乞原非为贱贫。七秩自知非久客，一心只欲作闲人。虽惭绿鬓朱颜改，却喜清泉白石亲。荣辱是非都不问，尊前且乐自由身。
先子春秋仅八旬，一生多难只安贫。岂期有子登清禁，亦复如今作老人。共羡浮荣光故里，自惭实德忝吾亲。从前万事皆逾分，只合归休保此身。
新岁妻孥庆七旬，遍赒邻里及孤贫。高年满座有醉客，丐者塞涂无馁人。平日要同人喜乐，此时宁间物疏亲。余生自度浑能几，讵可徒劳负此身。
故园春到已三旬，满目繁华未觉贫。年老得逢无事日，心闲不类有官人。戴花休管头无那，酌酒何妨手自亲。七十人生从古少，安知来岁有吾身。
忆在霜台未六旬，尝陈仕宦纵家贫。岂容七十不纳禄，却为斗升犹牧人。年齿幸吾今已及，官曹从此不应亲。愿天许遂终焉志，养此疏慵老大身。
一年三百有余旬，举世栖栖苦迫贫。得享安宁七十岁，已胜衰谢万千人。好官纵使登三事，荣养何由及二亲。争似山间林下坐，无忧无毁足全身。
老合休官况七旬，我非辞富欲居贫。也知光景无多日，更觉筋骸不逮人。岂谓九重恩未替，复颁一札意犹亲。囊封再上终期允，已对苍穹誓此身。
一病兼旬百不禁，愈牵归梦绕家林。向来岂有功名念，此去断无人我心。但愿天怜将就木，许从人欲便投簪。若蒙不靳清闲福，尚惜余年尽寸阴。
郁郁羁怀久欲东，故园何日割蒿蓬。可堪世路尘缨缚，却使云山蕙帐空。待价深藏非左计，汗颜为斲岂良工。须知吕望严陵辈，亦是沧浪一钓翁。
朅来江上再经年，衰病无时强自怜。屡控危衷甘屏缩，岂期优诏更留连。政平讼理曾何补，职称民安亦偶然。虽感上恩容卧治，何如便许老林泉。
齿豁头童已暮年，未容归去亦堪怜。只思旧隠如元亮，宁有新诗似惠连。万事此生浑已矣，一尊今日且陶然。宦情况复清如水，何必移封向酒泉。
拟归林下度余年，底事天公不见怜。新岁已惊青鬓换，故园还想绿阴连。敢萌痴意贪非据，但欲冥心任自然。今日有谁闻此语，祇应白石与清泉。
春色撩人胜去年，鶑啼燕语若相怜。一川烟水清还浅，万叠云山断复连。好景会心宜乐矣，故园回首却凄然。同僚赖有清新句，似听松风漱玉泉。
老乘一障楚江滨，无奈星星鬓影新。客里情怀那似旧，忙中日月不知春。若为经岁抛泉石，犹把非才玷缙绅。还尽此生儿女债，盍归林下作闲人。
不堪秋色已悲凉，那更重阳对夕阳。白发苍颜羞览镜，紫萸黄菊喜浮觞。且来高处开心目，莫引愁端挠肺肠。未信天教长作客，会须有日放还乡。
此生几度换炎凉，过了重阳又一阳。无奈流年如转毂，得逢佳节且飞觞。风前落帽从吹鬓，江上登台任断肠。老去已忘荣与辱，只思归卧水云乡。
终日尘劳困簿书，无因归泛小西湖。且来池上看堆翠，更向峰前认撒珠。触石有云时点缀，随风无雨自沾濡。老夫行矣休官去，留与邦人作画图。
我爱青山欲细看，如何不在户庭间。聊移野外玲珑石，来作窗前重叠山。拄笏已堪供啸咏，杖藜还更得跻攀。莫言道院过从少，亦有修眉相伴闲。
藜杖纶巾度几春，紫袍頳带一番新。恩荣可但将延世，渥泽还欣再及亲。已见里中夸盛事，何妨林下作闲人。年逾七十仍希有，寿酒须拼饮百巡。
白发衰翁七十余，尚劳轸记特驰书。知无仙骨能骑鹤，喜有残骸可跨馿。厩下分来齐骏驷，林间乘去胜巾车。更烦拈出荆申事，遐想风流愧莫如。
平日衰迟众所怜，偶逢亨运亦腾骞。七旬已过宜休矣，一出不归终溘然。幸免烦言全晚节，且无多病恼残年。直须更作投簪计，莫待将身到九泉。
别来星纪两周天，梦想风标每慨然。靖退喜公今就第，奔驰愧我未归田。得闲正好哦诗句，乘兴何妨棹酒船。颇恨路长还病暑，无由一见话当年。
举世争披乐广天，得联契好岂徒然。少留接武游麟阁，晚更先期到鹿田。此日莫登扬子宅，何时能泛剡溪船。傥容一夜陪清话，胜把陈编读十年。
揽辔澄清慕古人，观风问俗按行频。振荒已视饥由己，畜水犹思利及民。美意共推君体国，高怀还喜我抽身。名章下逮情何厚，和气薰然暖似春。
已是龙钟七十人，故应告老上章频。九重垂念如慈父，一旦容归作幸民。今我可怜非故我，此身才喜是吾身。花前幸有尊中醁，且醉湖山几度春。
归心已动不容留，多谢君恩许退休。虽喜溪山归似旧，却惊岁月去如流。门前已是开三径，湖上何妨具一舟。莫道此时无伴侣，得公足可共遨游。
欲绍家声每自鞭，肯同流俗饮贪泉。已将止足安心地，更把吟哦乐性天。笑日桃花将献媚，先春梅蕊欲争妍。人生会合真难遇，幸有杯觞且共传。
多谢君恩许引年，容亲白石与清泉。不来山下寻诗社，即向湖中棹酒船。意适更穿花坞去，兴阑还傍竹林眠。那闻高士飘然句，陡觉身轻似得仙。
每忆湖山动老怀，今朝始作故乡回。正惭行李匆匆去，忽报轺车得得来。幸对清谈挥玉麈，肯辞痛饮倒金杯。我归已遂终焉计，何日重逢笑口开。
懒复从人问里评，纵今得誉亦虚声。有儿第使传儒业，改秩何期冒宠荣。敢望芝兰如谢氏，但亲松菊学渊明。烦君慰藉来佳句，读罢欣然酒一倾。
有屋依山复面湖，幽栖试问有谁如。门前更种千竿竹，堂上还堆万卷书。每恨暮年方卜筑，岂知今日得安居。鲤庭况有新桃李，莫惜时来长者车。
惜花端拟醉花时，不谓花开失素期。去日横枝才蓓蕾，归来满树已离披。虽知胜赏输同舍，尚爱余芳绕曲池。花亦念予情不浅，更留残萼索题诗。
光阴过眼似奔轮，谁保生前梦幻身。四老共成三百岁，一时已胜万千人。得闲对酒须拼醉，乘健看花莫厌频。勿谓病多衰已甚，尚堪开口送残春。
衰年已是病双瞳，那更新添两耳聋。山外钟声元不到，窗前鸡唱亦难通。便遭谤骂安能累，纵有笙歌也是空。每恨肚皮从旧窄，而今却做得家翁。
倦似渊明懒似嵇，归来聊向此中栖。湖山围绕吾庐静，草树高低野望迷。燕葺新巢方乳子，鹿游故苑又生麛。眼前景物俱堪赋，落日何妨一杖藜。
自度吾生不久长，老怀犹自爱风光。春来扶杖观花急，夏到穿林看笋忙。无限故人成鬼录，几多逐客寓他乡。我今幸得身无事，剩向湖边醉几场。
休言簿领尚沉迷，器业如公岂久稽。不见自怜心若失，相从还记手同携。飞黄正欲驰长坂，倦翼方欣返故栖。出处不同空怅望，何时来过武陵溪。
一自同簪獬豸冠，几经离合几悲欢。荷君终始于人厚，知我疏慵涉世难。闻道休官能自适，惠然贻问更相宽。交游耐久如君少，松柏方能保岁寒。
向来虽著侍臣冠，忧国曾无一日欢。正色立朝从古少，犯颜论事似君难。思贤会见重相得，乐圣何妨且自宽。回首高风谁复继，凛然名节照人寒。
买山将近一由旬，若比渊明未是贫。万叠峰峦俱入眼，四时景物总宜人。花开自足供心赏，酒熟何妨与客亲。何日杖藜能过我，竹林深处共藏身。
性便野服厌朝裾，一意归休学二疏。门外浑无俗士驾，案头惟有道家书。胜游但欲寻蓬岛，旧事那能记石渠。亦拟冥搜酬绝唱，惭将瓦砾报琼琚。
天与疏慵一味闲，许辞画戟老柴关。几年欲作冥鸿举，今日方随倦鸟还。有水不妨时载月，无人谁与共登山。相望千里空相忆，尊酒何时一破颜。
契阔经年阻曳裾，满簪华发愈萧疏。五禽聊作林间戏，双鲤忽传江上书。诗句方惭成间断，交情岂谓益勤渠。开缄更诵惊人语，恍若相从听珮琚。
闻道公庭白昼闲，更无夜犬吠江关。一时戾气俱销尽，千载淳风顿使还。但恐赐环来北阙，不容拄笏看西山。祇今汲直如公少，正赖忠言一犯颜。
先生英气欲横秋，唾手功名岂待求。共指层霄看展翼，谁知平地亦沉舟。箦中宰相宁嫌辱，胯下将军未足羞。有志会须腾踏去，莫将富贵羡王侯。
偷得铃斋半日闲，喜逢佳节漫追攀。扶衰强策青藜杖，寻胜聊登白纻山。远岫千重云出没，清溪一带水回环。我来恨未穷游览，回首孤城落照间。
故乡春好阻同游，谁与花前倒玉舟。陈迹未能忘茂苑，新诗俄喜寄丹丘。开缄已慰三年别，展诵还消万斛愁。文行如君今日少，蓝田宁许久淹留。
胸襟洒落一尘无，晚岁归来足自娱。去国何须怀北地，卜居且喜面东湖。夕阳影里山相映，古木阴中鸟自呼。正好凭栏吟复醉，胡为止酒太拘拘。
奉祠命下大明宫，尽室欢呼笑语同。但欲从容全晚节，敢言高尚激贪风。醉乡有约谁陪我，诗社无人赖有公。从此故山添胜事，未饶弘景相山中。
自怜涉世太迂疏，岂料今朝得自如。老去不知官况好，归来顿觉道心舒。湖山深处非凡景，松竹阴中有旧庐。静坐忽闻乌鹊喜，开门还得故人书。
老去疏慵厌仕途，归来林下学真如。不思身外千般事，只占人间一味愚。但得清尊长对客，纵添白发亦从渠。世间达宦多忧畏，胸次还能似我无。
劝君且醉瓮头春，休把升沉累此身。自古功名须遇主，到头富贵不由人。蟠胸器业元高世，落笔词章更出尘。道在何忧年少去，九重前席会相亲。
英才端合在星躔，不谓淹回阅岁年。却向山中亲白石，更来涧下濯清泉。高情虽似秋云淡，丽句还如蜀锦鲜。怪得了无尘俗气，家风元是谪来仙。
老去深悲宠辱惊，归来胸次渺寰瀛。登山临水随宜坐，问柳寻花信意行。境胜已勾诗兴动，身闲还引道心生。亲知满眼如君少，何不时来共一觥。
男子升沉自有时，莫轻感慨叹稽迟。古来常患才难得，道在宁忧世不知。会际亨嘉膺昼接，且将粗粝疗朝饥。他年富贵君何虑，造物于人岂有私。
可叹人生有限身，终朝长是困嚣尘。向来每愧为人役，今日方能保我真。幸有一丘堪避俗，何妨百岁作闲人。更烦妙句相褒借，顿觉柴门暖似春。
落笔摛辞烂有章，故应往岁擅文场。身登霄汉声猷著，兴寄湖山气味长。无计盍簪同把酒，尚怀扫地对焚香。依然日暮碧云合，相望回头各一方。
二疏高躅耸簪绅，寂寞无人继后尘。一代风流虽已远，千年名德镇如新。幸抛印绶归空谷，得与湖山作好春。若较前贤那可并，却惭温诏下严宸。
人讥居士老来迂，与世依违总不符。虽似子牟怀魏阙，却同居易学浮屠。锄荒只欲开三径，适意宁论泛五湖。胸次更无尘一点，且同高士话虚无。
湖边策杖步新晴，陡觉胸襟万虑平。老去不须防意马，静中已是息心兵。闲来绿树阴中坐，懒去红尘闹里行。赖与故人供一醉，不辜今夜月华明。
故人皮里贮阳秋，爱我身如不系舟。羞向人间为谄首，喜来林下作遨头。虽无仙骨能骑鹤，尚有闲心可狎鸥。乘兴惠然时过我，一樽相对笑言稠。
漏残休更问铜壶，自视平生分已逾。每叹奔驰非得计，只知静退是良图。耽诗况味今虽在，爱酒情怀近已无。诏比二疏吾岂敢，或言出处亦相符。
天资洒落更瑰奇，何患诸公不己知。运蹇尚须资汲引，时来宁复藉维持。家声况是钧公裔，文采还高幼妇碑。大器成时须在晚，如君方壮未为迟。
老大疏慵一腐儒，长年离索与谁俱。杜门有意修黄老，开卷无心诵典谟。不是穿林寻鹤鹿，即来临水伴龟鱼。故人今日如君少，乘兴还能过我无。
不见风标六岁余，闲中应是乐琴书。逢辰自合膺殊选，遁世何妨且隠居。已爱新诗如沈谢，更听高论似严徐。时来会有腾骧日，未许傍人笑问疏。
此身虽缚此心飞，脱得东还似解围。鹿鹤向人如赞善，林泉见我欲生辉。食珍他日终难饱，饮水从今亦可肥。况与亲朋时一醉，益知真乐是来归。
老夫吟咏本非长，僻性年来忽异常。唯是平生爱风月，致令清夜梦池塘。正惭遣与非工部，却喜言诗有卜商。佳句偶从闲里得，片心如到白云乡。
厌直承明老从臣，不将人事挠天真。几年欲作山中相，今日得为林下人。竹里醉吟聊遣兴，水边宴坐足怡神。回思当日游从地，过眼浑如陌上尘。
向来三老楚江滨，一笑相欢气味真。君向越溪持使节，我归台岭作闲人。颇思花下酒无算，尚记诗成笔有神。何日轺车能过我，开怀一洗渴心尘。
三分春色一分强，风雨忧愁莫见妨。何幸山城官事少，且看溪路野花香。丝丝嫩绿垂流水，片片飞红逐去樯。一日要须拼一醉，百年能醉几千场。
杯酒忘怀不计巡，少年行乐肯输人。年来性复便疏懒，老去谁能浪苦辛。春暖园林花放早，月长庭院燕来频。物华正尔撩诗思，况得诗翁好句新。
野性耽闲昼掩扉，坐看斜日上书帷。不妨挟册从吾好，亦学吹竽笑昨痴。鬓发星星行且老，胸襟碌碌苦亡奇。与君正欲论心事，又恐分携各一涯。
高义如君举世无，贤关十载会琴书。匆匆边马来时别，郁郁乱山深处居。天外风尘仍断绝，人间豪杰正萧疏。何时樽酒论文去，千里相思寄望舒。
天公放我作闲人，宠辱无缘到我身。浊酒兴来宁惜醉，小园日涉不嫌频。祇知丘壑追元亮，敢望京师说子真。渐近青春尤可乐，有花如锦草如茵。
投绂归来意适然，从今免咏式微篇。但令晚岁胸中适，安用虚名身后传。顾我只宜乘载月，如君端合上凌烟。功成或欲寻真去，莫惜驭风来揖仙。
世态无常似暮霞，人生难久类春花。已堪入谷携樵斧，还好临湖把钓车。对酒未能忘酒伴，哦诗尤更忆诗家。何由会面论心曲，两地相望天一涯。
长年扰扰走红尘，今日方还自在身。行处湖光侵杖屦，坐来山色照衣巾。敢希寄傲陶元亮，且学躬耕郑子真。犹恐风烟劳顾揖，未能终日作闲人。
应喜衰翁得挂冠，裁成妙语鼎来颁。清如水上看修竹，秀似云中见远山。已播政声来阙下，更传诗句满人间。祇疑自此飞腾去，未许归来伴我闲。
聊向空山避世喧，数椽茅屋锁苔钱。怕逢俗客慵开户，欣慕前贤愿执鞭。已见二毛真老矣，幸存三径盍终焉。细思万计惟闲好，敢为浮名误百年。
幽栖终日断经过，坐阅残编眼欲花。道在固应甘淡薄，心闲尤觉厌纷华。正惭我老无佳思，颇羡君诗似作家。拙恶岂能赓妙句，临风吟咏祇咨嗟。
道义谁人似乃翁，有儿如子岂忧穷。自应便享千钟养，不谓今犹四壁空。好遣江山归笔下，莫将荆棘置胸中。诗书傥不辞勤苦，衣绣何难继祖风。
春到山城花木深，兴来谁与共登临。空惊节物催人老，强对芳菲索酒斟。已喜筠筒先见寄，更闻藜杖欲相寻。劝君未用忙归去，要向樽前话寸心。
急隠归来趣转深，静中不放一尘侵。日长宴坐风敲竹，夜久澄心月满林。诗句每从佳境得，酒杯长为故人斟。时危莫用计然策，身在五湖空铸金。
溪山深处养清高，名位虽穷节行饶。举世何人堪寂寞，杜门终日自逍遥。交情已作千金重，别恨空惊一叶飘。莫向五湖成独往，他年相与到云霄。
长嗟轩冕累吾身，幸得归来见此君。晚出渔樵呼作伴，行随鹿鹤与同群。浮光喜踏山前月，弄影贪看水底云。还有江梅通信息，一枝暗里递清芬。
君去经春未得还，老夫幽恨满春山。海棠花过乖同赏，杨柳阴成阻共攀。对月有谁陪笑傲，临流惟影伴清闲。何时策杖来过我，把酒论文一解颜。
老夫近日苦多屯，且喜来朝已立春。但得余殃随腊去，敢图好事逐年新。湖山入眼风光好，亲旧论心气味真。更若此身无疾疚，快哉天地一闲人。
暮年亦复侍甘泉，每对青铜只自怜。宁忍忧疑探虎穴，且将得失付鱼筌。归来但欲无身累，老去那能徇世缘。若得优游全晚节，从人唤作地行仙。
前贤惟有太丘真，岂谓于今见后身。虽是一时为逐客，不妨千古作全人。自从别后心如渴，却喜诗来句绝尘。无计复陪花下醉，对花只觉倍伤春。
青山叠叠起汀沙，幽鸟惊人噪古槎。竹叶受风枞甲刃，松膏流地蛰龟蛇。爱闲正喜逢僧话，乘兴何妨到酒家。饮罢相携磨石壁，淋漓醉墨半欹斜。
一片湖光浄见沙，晚来闲上钓鳊槎。山横平野堆寒玉，水绕孤城绾卧蛇。遥认茶烟知禁苑，忽闻机杼得人家。夕阳归路西风急，笑倩旁人整帽斜。
闲来湖上觅清凉，竹杖芒鞋野兴长。青嶂回环如洞府，绿波澄澈似沧浪。枝头落絮随风急，水面浮鱼逐饵忙。自笑衰翁无个事，悠然身世两相忘。
拟为红蕖棹绿波，那知一夜作霶𩃱。风狂俄失云中树，雨涨全无水面荷。寻壑胜游先自减，泛湖乐事又多磨。老怀自度无闲处，且向尊前强笑歌。
世事无穷生有涯，羞将白发对黄花。一江秋水涵初雁，万里暮天飞落霞。昔日自怜长作客，今朝方喜得还家。尊前话别宁辞醉，后夜相思月满沙。
天上恩来解郡章，人间那复是重阳。老身已许归三径，佳节何妨醉百觞。但有笑容生面目，更无闲事挠心肠。旁人不信吾归去，今日真成返故乡。
此会从来有故常，湖山岁岁做重阳。黄花已是铺三径，绿酒何妨举百觞。小圃晚来堪散步，薄田秋入足充肠。登临莫起凄凉叹，且喜成归老故乡。
去岁重阳解郡章，归来又复见重阳。此身已作林泉客，今日更持萸菊觞。正要登高穷远目，不妨拼醉浣愁肠。佳辰若得长无事，何必乘云至帝乡。
淅淅西风作晚凉，惊人节物又重阳。频年此会成千里，环坐如今共一觞。且把黄花开笑口，莫因白发搅愁肠。人生聚散浑无定，来岁那知在故乡。
老去逢秋倍感伤，此生能见几重阳。喜君绿蚁初浮瓮，容我黄花满泛觞。幸返丘园如素志，况陪新旧话中肠。已拼今日如泥醉，苦恨频年客异乡。
晚学知谁继后尘，乡闾旧仰老成人。门无车马何妨静，室有诗书不厌贫。闹里抽身甘寂寞，闲中觅句鬭清新。杖藜莫惜频过我，共醉床头满榼春。
枉度浮生八十春，休谈天数与人伦。长贫已是难糊口，久病那堪更累身。独把新诗娱晚景，谁将灵剂起痿人。若教得酒时时醉，醉里高吟尚绝尘。
立朝初不愧廷臣，晚节胡为苦乞身。自度济时无远略，不如辞禄作闲人。林间幸已安禅榻，湖上何妨掷钓纶。若也故人能过我，尚堪共醉瓮头春。
已归林下得从容，还喜时和与岁丰。好景尽归诗句里，闲愁俱付酒杯中。腊残惟愿呈三白，春去从教落万红。亲旧自今休问位，只须唤我作吴公。
门外青山玉作堆，山前一水更萦回。归来虽喜风烟好，老去还惊岁月催。不见故人增寂寞，尚怀往日共徘徊。何时轩盖重相过，伴我花前醉百杯。
海滨何处足春风，尽在王孙小圃中。雨洗山光供几席，日移花影上帘栊。扁舟回首烟波隔，尊酒何时笑语同。若对扬雄赏幽胜，杯行应亦话衰翁。
君来已是后花期，不见春风烂熳时。槛外止余新芍药，檐前祇有旧酴醿。尚堪共泛忘忧酒，亦可同吟遣兴诗。倒指春归能几日，速来相就赏残枝。
回头一别两经秋，喜奉安舆返故丘。自谓此时须见过，谁知官事不容留。君游幕府声猷著，我住湖山景趣幽。出处虽殊心不异，迂程能为一来不。
碧云暮合首重回，正拟前村共探梅。耐久直须看岁晚，追欢何必待春来。山中纵有诗千首，花下谁同酒一杯。顾我与君非面友，愿言命驾莫徘徊。
乌府延登謇谔臣，共知吾道一时伸。方陈谠论来裨国，还守清规去洁身。峩豸岂能忘去佞，凭熊聊复试临民。颇思一见论心曲，同醉梅花烂漫春。
乡里衣冠久不振，后来犹喜有斯人。曾为蓬岛神仙主，端是储闱羽翼臣。大节已观能直己，小淹何惜且临民。君家幸有佳山水，莫向他乡别卜邻。
高僧良士总贪闲，虽我同庚不往还。诗罢谁知勤治圃，斋余无事只潜山。亦闻相约来倾盖，久待如何未叩关。湖上藕花今正发，不妨共戏水云间。
故人分袂几何年，不谓乘轺到海边。我守丘园甘已矣，君驰原隰尚依然。有怀风月空相忆，无计杯觞可共传。出处不齐徒怅望，夕阳衰草自连天。
信笔题诗不记篇，聊凭赋咏写林泉。闲来倚杖云千嶂，睡起凭栏月一川。野性已安三径里，吟魂犹绕两湖边。何时更许陪清话，复把深杯手自传。
喜到旧家山水乡，依然山色与湖光。此身宛在真仙窟，回首空怀太守章。岂意新诗犹见及，尚言故郡不相忘。自怜秕政无遗爱，安得人思蔽芾棠。
自古中兴用实才，正资贤哲共图回。若为清禁挽不住，亦效衰翁归去来。幸有江水供笑傲，更邀风月与徘徊。得闲莫惜频相过，伴我樽前笑口开。
不须细细说行藏，四十年来梦一场。我得放归心已足，君能勇退道尤光。闲中倍觉林泉好，闹里谁知日月长。我已与君成二老，更将一节起吾乡。
野性从来爱水云，合耕岩下钓溪滨。宦游愧负平生志，临按欣逢我辈人。奎阁雄文光照日，锦囊佳句艳争春。外台况上三年计，一节行看诏墨新。
昔年言路记同游，回首那知岁月流。已叹数公随物化，却欣二老与余留。去天不谓逾三岁，补外那知尚一州。想得赐环俱在即，不应似我老林丘。
忆昔同台接胜游，相期端不愧清流。一时人物存无几，百岁光阴挽不留。老去只思陶靖节，向来尤叹薛居州。亦闻聚首时倾倒，应笑衰翁守故丘。
鸡声催晓梦惊残，喜得归来卧碧峦。已是人间三月暮，尚余枕上五更寒。心安靖退虽无事，身觉衰颓亦鲜欢。赖有故人时会面，开颜一笑酒杯干。
萧条古寺野僧残，聊与僧俱住翠峦。树影绕帘春昼静，水晶摇屋暮天寒。固知书剑不嫌冷，却恨杯盘未尽欢。当念老人衰已久，外虽强健实中干。
野性平时酷爱山，年来何幸得休官。情知轩冕生无益，身在林泉死亦安。已免出门频应接，尚贪散策纵游观。得师妙语相开发，始觉浮华不足看。
老去光阴能几何，祇求适意不求多。消除旧恨凭三盏，断送余生付一蓑。风月情怀虽已灭，渔樵伴侣尚相过。师来好趁荷花盛，我欲同游击棹歌。
使君敛惠抚吾乡，物阜年丰特异常。已向湖中同众乐，更来山上发天藏。登临缅想高怀适，赋咏悬知雅兴长。独恨杜门方屏缩，莫窥佳致望余光。
盍簪经岁遽分襟，夜夜相思梦里寻。寄远正惭无好语，开缄忽喜得高吟。感君不替绸缪意，使我还销鄙吝心。他日相逢重把酒，莫辞蘸甲十分深。
屏迹山间岁月深，四围绿树总成阴。已欣丛竹生湖岸，更爱双莲出水心。倚杖顿惊明老眼，舣舟还喜豁烦襟。病余虽是无佳思，乘兴何妨试一吟。
去岁兹辰始息肩，俄然日月已周天。经营小隠虽云毕，栽种清阴苦未圆。湖畔百年多古木，山前一望足平川。从嗟白发催吾老，能享林泉得几年。
花枝拂眼柳垂肩，幸得身闲且乐天。木杪夕阳当反照，草头朝露岂长圆。兴来策杖云迷径，睡起凭栏月满川。老矣不堪供世用，只将萧散度残年。
归来深欲断尘缘，常拜青词密吁天。既幸此身无玷辱，更欣尽室得团圆。扪心只合安三径，度力那能障百川。若也天公终见念，从今便是再生年。
卜得幽居野性便，山中风月水中天。新栽翠竹阴虽薄，旧植青松盖已圆。高致固难追绿野，胜游那复继斜川。我今已得安心法，早挂衣冠不待年。
新买湖头十亩园，绿阴罅里见青天。金樱相亚枝枝袅，银杏低垂颗颗圆。仰看乌鸢翔古木，俯窥鸥鹭戏晴川。便须临水营台榭，要与渔樵乐暮年。
洞府藏真锁碧峦，我来顿觉百忧宽。真人已去留遗像，古木犹存翳旧坛。清入杖藜襟抱豁，冷侵衣袂骨毛寒。何妨便作诛茅计，幸我年来已挂冠。
山间安有此池塘，疑是天分一派江。万仞方如青玉案，千章森似碧油幢。檐前山色日侵座，屋角松声夜撼窗。游罢拥衾浑不寐，心清都把睡魔降。
归来林下恰年余，喜对青山更面湖。野兴自来知不浅，宦情今日觉全无。任从俗目嗤吾老，未许山灵诮客逋。多谢新诗相慰藉，头风一读顿然苏。
少年勤苦惜三余，老去惟思泛五湖。已向林间甘淡泊，更从尘外学虚无。酒徒渐觉随年减，诗债还应隔岁逋。强欲冥搜赓绝唱，苦无笔力似三苏。
来往看看二十春，开怀情话日相亲。悬车我已安三径，捧檄君俄向七闽。肯为浮名随薄俗，但施善政抚疲民。他时奏最归来处，好访湖山莫厌频。
每恨生朝天一涯，今年却喜得还家。渐看寒谷回春律，愈使衰翁感岁华。客至宁辞倾竹叶，老来能醉几梅花。余生祇愿长如此，浮利浮名未足夸。
天怜衰病放还乡，犹恐多情易感伤。已遣蛙声喧鼓吹，更令燕语奏丝簧。固知老去心情减，颇爱闲中气味长。终日杜门无一事，不妨隠几净焚香。
溯自洪都返故园，今朝倒指恰三年。举头但见松筠长，转盼那知岁月迁。幸有青山长在眼，休嗟白发已垂颠。此身傥未归黄壤，花下犹堪醉圣贤。
何处风烟似我园，且将萧散乐余年。向来已不忧三黜，老去谁能羡九迁。门外往还惟白足，里中游旧尽华颠。竹林已是幽栖地，只恐风流愧七贤。
幸有湖边数亩园，尚堪行乐度残年。惊鱼自合潜渊去，倦翼宁思出谷迁。既乏仙方能却老，又无奇策可扶颠。但知藏拙安吾分，一任人称贤不贤。
孤城度日宛如年，赖有吾人慰眼前。把酒论文方累月，扬鞭别我遽朝天。长才合赴风云会，新渥行沾雨露边。帝里故人如见问，为言衰悴愈皤然。
言路同游记昔年，英风凛凛共推贤。从容峩豸霜台上，感慨婴鳞黼扆前。持橐自应登禁闼，乘轺聊复向江壖。一朝岂料成千古，空有清规后代传。
中原耆旧久雕零，赖有夫君尚典刑。持节有心吞朔骑，请缨无路报朝廷。壮图落落嗟难合，末俗纷纷笑独醒。坐蜕已超尘世去，空余遗像在丹青。
世趋捷径蹈危机，公独安恬度岁时。但见谦谦卑自牧，不为赫赫急人知。政成名已闻丹扆，官满身将上赤墀。岂料一朝成奄忽，空传南国去思碑。
吴郡为僚记少时，别来光景迅如飞。江头我始怀章去，岭外君才解组归。正望故人时见过，回思往事遽成非。死生契阔无穷恨，极目高原泪满衣。
高情爽气薄云天，洒落真如晋七贤。笔下虫鱼元自得，胸中丘壑更依然。风流已足追千载，寿考胡为不百年。人物此时谁得似，祇应馀庆尚流传。
少日为僚古乐成，一时共喜得豪英。盍簪便有功名志，倾盖曾无世俗情。回想旧游如昨梦，顿成尘迹负平生。故人倒指雕零尽，矫首佳城泪欲倾。
相逢一笑记临安，倒指今逾二十年。别后每思论旧事，朝来忽报启新阡。莅官凛凛风犹在，居里恂恂誉更传。遥想武陵溪上路，送车千两一潸然。
当年阙下久栖迟，故里归来万事非。访旧几人成鬼录，伤君未老弃亲闱。开樽尚想延宾醉，发廪犹思赈岁饥。积庆流芳知未艾，会看门户日光辉。
平生臭味最相投，方喜同时得退休。正欲从容陪杖屦，从兹萧散老林丘。高标岂料成千古，遗爱空嗟满一州。兄弟凋零复无继，故山谁与我同游。
三吴意气各翩翩，尚忆俱游太学年。伯氏久惊归厚夜，吾兄远复掩新阡。自怜门户今衰矣，回想音容祇泫然。犹幸诸儿浑竞爽，他时当不负家传。
场屋声名四海知，十年平步上丹墀。伏蒲议论高千古，视草文章妙一时。雅望自应登辅弼，壮图仍欲济艰危。谁知竟负经纶志，空使人怀殄瘁悲。
老去交游半浅深，高山流水独知音。分携苦未经寒暑，转盼那知隔古今。联事尚怀时把酒，同朝犹记共论心。无因执绋西山路，空对东风泪满襟。
高义由来擅月评，壮年锐志立功名。助平逆党谋先定，谩骂凶酋色不惊。赤帻蹉跎怜晚景，青云腾蹋负平生。祇应馀庆钟兰玉，桂籍传芳奕世荣。
夫君端是一时豪，排难捐躯不惮劳。忠义自能全里社，姓名那肯辱铨曹。一生倜傥心常逸，五世团栾寿更高。瞑目定知无可憾，九原风树漫悲号。
壮志凌云气吐虹，才华高出辈流中。读书不负建楼意，好客尚赊投辖风。鹗荐共期登虎榜，鹢飞无复到蟾宫。春来池馆浑如旧，梦觉黄粱事已空。
归来闾里问高年，此日惟公五福全。三世儒科身及见，四经乡饮众推先。安时不恨青衫晚，适意还欣彩服鲜。终始哀荣无可憾，想应含笑入黄泉。
琴劔纵横迹已陈，凛然英气尚如存。向来忠义全乡社，老去诗书付子孙。正好林泉穷胜事，那知风月负清樽。他年阴德留馀庆，会见簪绅萃一门。
义薄云天气吐虹，平生心事许谁同。从容破贼无遗策，清白传家有祖风。共意骞腾千里外，谁知萧瑟九原中。百年已矣余芳在，庭下行看发桂丛。
兵革连年苦乱离，江东耆旧日衰微。身兼五福如公少，眼见重孙自古稀。未厌案头翻贝叶，方荣堂上戏斑衣。东风忽破南柯梦，回首音容涕泪挥。
忆昔安舆到郡时，使君欢迓镇江湄。万人踊跃瞻耆艾，千里歌谣美孝慈。盛德所钟门阀在，平生无愧鬼神知。佳城一闭成千古，徒有阴风拂𰬸帏。
持身礼法动无违，四德如君古亦稀。大国增封光典册，长年献寿拥庭闱。俄惊蒿里飞丹旐，尚想萱堂玩彩衣。窃意生前犹有恨，沙堤不及见公归。
猗欤陶母世称贤，生子还持辅佐权。政府旧曾迎象服，成都重见拥戎旃。佳城闭处千车集，华屋生来五福全。终始衰荣今已矣，空余陈迹载青编。
郎省声猷蔼搢绅，看看步武到通津。合留北阙扶宸极，却向西溪整钓纶。愧我暮年方谢事，羡君壮岁便抽身。时贤莫把衰翁比，林下如君只一人。
靓妆浓艳雨蒙茸，高下池台细细风。却恨韶华偏蜀土，更无颜色似川红。寻芳只恐三春暮，把酒欣逢一笑同。子美诗才犹阁笔，至今寂寞锦城中。
君是诗中老作家，笑将丽句换名花。花因诗去情非浅，诗为花来语更嘉。须好栽培承雨露，莫令憔悴困尘沙。他年烂漫如西蜀，我欲从君看绮霞。
识破人间伪与真，自怜扰扰百年身。谁教来作剖符客，仍更去为分阃人。故里溪山空入梦，旧家亭馆想生尘。愿言天意终从欲，归去林间度几春。
玉川一带光涵秋，渔艇纵横网罟稠。西风日落寒烟暝，煌煌灯火明中流。数点如萤走络绎，影趁流波泻金液。一声款乃明灭间，邻鸡又报东方白。
柘川之西有削石，屹立巍巍峻如壁。下有沧浪百尺深，澄清恰似秋天碧。逝者如斯竟不停，孺子长歌堪濯缨。故知源头有活水，支流分派迢迢清。
天地造化真何如，幻就青岚如鲤鱼。初疑孝子感天意，复恐古人传素书。岚气时浮北烟瘴，缥缈奔腾似吹浪。远跳深惊欲化龙，故有飘飘五云障。
青峰如屏高插天，悬崖积翠生云烟。谁把王维旧墨迹，巍巍高挂安居前。胜景应知世稀有，妙学丹青乃缩手。嗟哉画有蠹损时，斯图寿比南山久。
谁凿云根清气泄，混混源泉流不竭。味极太古比龙涎，饮之令人骨清彻。父老为云有葛仙，丹成此地经多年。寂寞烟霞洞云静，惟留斯迹令人传。
安身南北皆吾里，勿较使行兼尼止。心犹泥絮吹不起，岂有颜甲生微泚。方塘净绿含真理，与我娱嬉聊尔尔。佳处难言还隠几，冷煖自知如饮水。
佳节撩人愁欲卧，冲门都骑传呼过。想簪榴艾泛菖蒲，应召邹枚杂郊贺。歌声端不羡红儿，酒力真堪欺白堕。自愧虽非赵倚楼，何当一效陈惊座。
书带传家饱六经，飘飘词气海东青。英名久合班朝列，丽藻行观掞帝庭。修翮抟风上阊阖，巨鳞纵壑击沧溟。投机亨会宁容发，愿报除书慰侧聆。
束装西啸指长安，正是新春快活天。酒病诗愁应有梦，鸟啼花发正争妍。君空冀北今行矣，我滞周南岂偶然。东合他时访遗逸，为言憔悴鹤谿边。
籍甚声名著日边，英辞健笔许谁先。置之华省星曹上，付以赤墀香案前。好向从班光玉笋，𥩟膺蜜炬照金莲。此行何啻登仙去，愿拜车尘为执鞭。
暂绾桐川刺史章，优优布政汉循良。凤衔初下新颁诏，鸡舌曾闻旧赐香。前席久虚思见贾，玺书增宠果征黄。从今定展调元手，小试专城见雨旸。
备员无补见丝毫，幸喜为官似马曹。每许芜音持布鼓，更容劣技试铅刀。兼收屡赐百金诺，借重终期一字褒。廊庙他时应有待，誓将么么寄钧陶。
春来底物最先知，冻蝶痴蜂便欲飞。好雨应时生地脉，迅雷剖蛰震天威。光风艳艳翔空阔，和气骎骎发细微。解道苍苔红药句，令人却忆谢玄晖。
春归满目尽桑麻，岸柳敷阴荻有芽。急景岂容留石火，余香何处认空花。曲眉持酒真成梦，纤手分茶亦浪夸。欲醉流霞烹瑞雪，直须同谒五侯家。
蓬生敢望直如麻，才思真同焦谷芽。拥被苦吟声踯躅，盈编细札眼空花。羡君得意方豪纵，顾我无知绝诞夸。输与能诗王主簿，惊人句法自名家。
亭高望远破天悭，万叠晴岚俯仰间。着屐好追灵运逸，垂帘尤爱恺之闲。诗豪会见挥银笔，酒圣端能倒玉山。杖履欲归聊徙倚，栖鸦寒带暝烟还。
合缀严宸玉笋班，尚劳小试簿书间。溟鲲未击三千里，天骥终归十二闲。望气行看求利剑，知音当已识高山。逼人富贵君宁免，未许山阴兴尽还。
畏途踪迹几间关，浩气空存天地间。沈湎恨无千日醉，浪游赢得半生闲。观书尚喜眼如月，搜句谁怜肩耸山。三径晓来添逸兴，柳梢桃色报春还。
晚参旌骑劝农回，赏遍郊原锦绣堆。掠面快风吹酒去，逼人踈雨送诗来。鸣鸠乳燕数声好，艳粉夭桃一笑开。欲遣巴词侑杯酌，千钟万斝未容陪。
杰槛雄檐倚碧空，玲珑窗户湿青红。因山卜地心机巧，望水如天眼力穷。千里胜形吟笔内，万家和气饮杯中。吏民共指双旌语，今日梁公昔谢公。
料峭轻寒春寂寥，雨余庭竹静萧萧。一池芳草翠欲合，数点残梅雪未消。寸步思君成瘦悴，片文怡我足欢谣。相过政恐还惊座，恶客从来不待招。
激水聊充一笑嬉，扁舟西子想当时。应怜波底无双鲤，直恐樽前有鸒斯。笑我独将愁酝酿，闻君长苦酒禁持。山中异日寻遗事，徒见吾家伯仲诗。
冠佩追随倏半生，每怜萧艾倚兰英。开怀共醉酒贤圣，得句宁论诗父兄。天赋君才行有用，人言我拙坐无成。登坛已拜风骚将，谁敢区区踵孟明。
家声赫奕继更生，草圣纵横乱伯英。邺下文章惟七子，颍川人士有诸兄。新诗写物无余态，硬语盘空若混成。吏隠一官聊戏剧，他时勋业看承明。
碧玉双簪两髻丫，满怀春恨正萌芽。停桡空对无情水，倚槛谁邻解语花。蚤与幽闺深领略，毋令狂客浪矜夸。须知三昧非凡手，北苑知名第一家。
河阳桃李未成阴，已觉栽培用意深。病起暂同中酒味，诗来还有惜花心。养全浩气虹千丈，瘦减清标玉一寻。春待吾侪共行乐，莫言无暇倦登临。
一区聊寄古墙阴，灯火萧条语夜深。强对简编聊适意，欲参佛祖问安心。青衫有约还轻别，白发无期苦见寻。咫尺佳时修禊事，兰亭老笔为君临。
国论盈庭正尚同，唯公英略与天通。一丝不断千钧重，九鼎重安万世功。独见夐超流俗外，先机端在笑谈中。际高极厚知难报，愿辅熙朝到不穷。
中兴事业耀无前，明圣相逢运半千。尽纳有生归礼乐，全提鸿化入陶甄。八风自转成天籁，五纬更调祚有年。体物形容劳颂笔，浪云无象岂其然。
春光先向陇梅归，正值崧神降岳时。孕秀直疑天地相，输忠唯许冕旒知。八珍锡燕宫厨送，百两传宣使驿驰。盛事逖闻千载后，鲁公彩服效儿嬉。
武定文明过十秋，光芒无复见旄头。身更万变心方壮，位极千官宠更优。贺厦阻趋丞相合，分符假守子陵州。长生不老何须祝，元是丹台第一流。
天眷中兴瑞玉麟，果闻崧岳为生申。逢迎圣主千年运，领略东君五日春。济世丰功铭鼎鼐，传家清德冠簪绅。仙风道骨应难老，曾向瑶宫侍帝宸。
十载幽居安绿野，一麾出守拥朱轓。华堂不听红儿唱，净几唯闻黄奶言。庭下芝兰方鼎盛，胸中梨枣已长存。梅花欲报和羹信，故遣清香到寿樽。
破晓霜晴快活天，少微光彩焕台躔。来从紫府飞仙窟，生作皇家间世贤。勋业定应铭鼎鼐，仪容端合珥貂蝉。外家旧事今重睹，又致升平五百年。
一麾卧治镇江边，芳草还应梦惠连。十载从班联玉笋，六城课最用蒲鞭。依刘曾识尚书履，借寇难私刺史天。共徯公归缘底事，嗷嗷四海望陶甄。
上苑春光一夜回，和羹消息报江梅。促装旧事追曹相，折桂新荣付老莱。千里颂声形鼓吹，万家和气入樽罍。明年此日趋黄阁，待看传宣押赐来。
协气盘空兆吉祥，挺生英杰辅明昌。依乘圣际风云久，游戏人间日月长。落落词华天黼黻，堂堂仪矩国辉光。烟桡破浪来何事，敬为宗盟一瓣香。
力致功名上要途，忠嘉屡奉玉音俞。持荷久侍甘泉橐，剖竹仍分刺史符。抚字雅闻闲燕寝，经纶先已定规模。久虚左辖宁无谓，天子畴庸正用儒。
着物薰然一气和，温温眉宇得春多。腰黄眼赤浑闲事，柳绿花红奈乐何。旧事几经铜狄话，佳词惯听雪儿歌。一杯何以为公寿，愿借长江万里波。
剪彩漫添怀抱恶，簪花空映鬓毛秋。流年旧事陈刍狗，佳节新春报土牛。里社浮沉贫可忍，身名坎𡒄老宜休。天高难问平生意，已矣冥心任去留。
年来慵堕畏多愁，怕见群才得意秋。题柱敢期乘驷马，隠鄽端欲舍蜗牛。既成春服聊歌咏，拟赋闲情且罢休。漫道无心关节物，杖藜时为好山留。
小雨冥冥暗市楼，无聊一日似三秋。穷愁顾我堆千斛，健笔期君回万牛。语怪未应书咄咄，身闲底用赋休休。晓来春到西窗外，唤梦一声黄栗留。
莫将好语趁时名，宝唾联篇得我惊。酬唱蜂腰徒自苦，弃捐鹤膝太无情。故人何止十年别，上座曾同千里行。散策寻幽江上路，何时归践白鸥盟。
荣枯宠辱尽强名，老去无堪只自惊。尤物端能乱人意，粗官安得有诗情。暂凭竹杖聊相谑，敢对金樽略放行。果向诗坛寻旧约，心如江水不须盟。
晼晚春归婺女城，轻阴浅绿绕长亭。禽声劝客年年恨，草色随人处处青。为米未容陶令去，𫗦糟敢笑屈原醒。诗成错莫浑无事，满院杨花昼掩扃。
花梢踈雨下巫阳，酒面新鹅拂嫩黄。老去光阴春苦短，闲中气味日偏长。方塘水满丙鳞跃，故垒泥空乙羽忙。剩作篇章酬节物，忍令相背去堂堂。
春到穷檐分外和，典衣日日饮无何。未陪蜡屐寻幽乐，已觉诗囊得句多。颇喜醉乡无畔岸，从教平地有风波。脱巾露顶君休问，倦客尘冠底用峨。
湖漾晴波万叠秋，山攒远翠两眉愁。一川暝色烟欹柳，千里寒光月满洲。直恐断堤横北固，定知绝景冠东州。尘缨欲濯沧浪水，愧见沙头双白鸥。
霜林病叶日凋残，更觉平芜眼界宽。天外碧云山共远，阶前明月水争寒。愔愔夜气侵肌骨，戢戢诗愁入肺肝。欲去自怜心未惬，为君满意更重看。
小雨凄风酿早寒，行厨萧索酒壶干。抄书时自嗫嚅语，把菊谁同仔细看。收拾梦魂归枕上，扫除愁思寄毫端。家山只在一帆外，望隔烟峦漫倚栏。
火云烧天天为高，畏日烁地地欲焦。舴艋浮江线溜涩，招提税鞅烦襟消。风声聒聒闹山阙，雨脚霏霏转树腰。猛省奔驰竟何事，此心宁不愧渔樵。
惊风急雪不胜寒，苇索桃符岁事残。里巷杯盘喧半夜，儿童灯火守更阑。年催老色归须鬓，诗引穷愁入肺肝。无复斑衣颂椒柏，只将泪血洒毫端。
昔年浩气许谁攀，诗礼趋庭侍燕闲。但喜新阳更旧律，岂知斑鬓改朱颜。时挑短烬倾蕉叶，独拥寒烬炷博山。不见诗翁送穷处，空留膏馥在人间。
畏途忧患饱相谙，火芋何当问懒残。每觉愁来诗思苦，更因老去壮心阑。年光背我捐鸡肋，世事甜人嗜马肝。拨尽寒炉残漏永，已知春驭到林端。